ET Euroopa Liidu Teataja L 90/66

KOMISJONI RAKENDUSMÄÄRUS (EL) 2018/545,

4. aprill 2018,

millega kehtestatakse raudteeveeremile ja raudteeveeremi tüübile loa andmise menetluse praktiline kord vastavalt Euroopa Parlamendi ja nõukogu direktiivile (EL) 2016/797

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 21 lõiget 9,

ning arvestades järgmist:

(1) Direktiivis (EL) 2016/797 osutatud veeremile loa andmise menetluse praktiline kord peaks veeremile loa andmise menetlust lihtsustama ning muutma selle lühemaks ja odavamaks, tagama ühetaolised tingimused veeremitüübi loa ja/või veeremi liidu turule laskmise loa ühtlustamiseks ning toetama koostööd kõikide veeremile loa andmise menetluses osalejate vahel. Selleks et muuta veeremile loa andmise menetlus lühemaks ja odavamaks, peaksid tähtajad jääma praktikas võimalikult lühikeseks.

(2) Võttes arvesse riiklike ohutusasutuste poolt loa andmise menetluse käigus ja direktiivi (EL) 2016/797 artikli 21 lõikes 14 osutatud koostöölepingute ettevalmistamisel saadud kogemusi, peetakse heaks tavaks võtta taotlejaga varakult ühendust koordineerimistöö vormis (edaspidi „eelnev tegevus“), et soodustada veeremile loa andmise menetluses osalejate vaheliste suhete arengut. Sellist eelneva tegevuse võimalust tuleks pakkuda enne veeremitüübi loa ja/või veeremi turule laskmise loa taotluse esitamist, et lube väljaandev asutus ja kasutusalaga seotud asjaomased riiklikud ohutusasutused saaksid projektiga tutvuda. Selleks et taotleja oleks toimuvaga kursis, tuleks eelneva tegevuse etapis selgitada taotlejale kohaldatavaid eeskirju, anda taotlejale üksikasjalikku teavet veeremile loa andmise menetluse kohta, sealhulgas otsuste tegemise protsessi kohta, ja veenduda, et taotleja on saanud piisavalt teavet. Taotleja kohustuseks on tagada, et kõik nõuded on täidetud, kui ta esitab veeremitüübi loa ja/või veeremi turule laskmise loa taotluse. Taotlejat abistavad tema ülesannete täitmisel teised üksused, nagu näiteks vastavushindamisasutused, tarnijad ja teenuseosutajad.

(3) Mastaabisäästu saavutamise ja halduskoormuse vähendamise eesmärgil peaks veeremitüübi luba andma taotlejale võimaluse toota mitu sama konstruktsiooniga veeremit ja hõlbustama neile loa andmist. Veeremitüübiga määratakse kindlaks konstruktsioon, mida kasutatakse kõigi sellele tüübile vastavate veeremite puhul. Iga uue veeremitüübi suhtes tuleks kohaldada loa andmise menetlust ja uus tüüp tuleks luua üksnes siis, kui selleks on luba.

(4) Kasutusele tuleks võtta veeremitüübi variandi ja versiooni mõisted, et oleks võimalik määrata kindlaks konfiguratsiooni valikud või olemasolevas veeremitüübis selle tööea jooksul tehtud muudatused; variantide ja versioonide vaheline erinevus seisneb selles, et variantide jaoks on vaja luba, kuid versioonide jaoks mitte.

(5) Tagamaks et veeremitüüp vastab aja jooksul jätkuvalt nõuetele ja et kõik konstruktsiooni muudatused, mis mõjutavad peamisi konstruktsiooniomadusi, oleksid kajastatud veeremitüübi uue variandina ja/või uue versioonina, tuleks kasutada veeremitüübi konfiguratsiooni juhtimise protsessi. Veeremitüübi konfiguratsiooni juhtimise eest vastutab taotleja, kes on saanud veeremitüübi loa.

(6) Veeremite puhul on vaja konfiguratsiooni juhtimise protsessi, mis piirdub muudatustega, mille haldamine ei toimu loa saanud veeremitüübi konfiguratsiooni juhtimise protsessi abil.

(7) Euroopa Liidu Raudteeamet (edaspidi „amet“) peaks kehtestama suunised, milles kirjeldatakse ja vajaduse korral selgitatakse käesolevas määruses sätestatud nõudeid. Suuniseid tuleks ajakohastada ning need tuleks avaldada ja teha üldsusele tasuta kättesaadavaks. Selleks et ühtlustada teabe vahetamist Euroopa Parlamendi ja nõukogu määruse (EL) 2016/796 (2) artiklis 12 osutatud ühtse kontaktpunkti kaudu ja selle salvestamiseks seal, peaksid suunised sisaldama ka näidisvorme, mille amet töötab välja koos riiklike ohutusasutustega.

(8) Amet ja riiklikud ohutusasutused peaksid veeremile loa andmise menetluse nõuete täitmise tagamiseks rakendama sisekorda või -menetlusi.

(9) Arvestades seda, et saadud kogemuste rakendamist peetakse heaks tavaks, tuleks riiklikke ohutusasutusi ja ametit julgustada jagama mis tahes seonduvat asjakohast teavet. Sellise teenuse pakkumiseks peaks amet kehtestama korra ja menetlused teabe salvestamiseks ning vahetamiseks ameti ja riiklike ohutusasutuste vahel.

(10) Topelthindamise vältimiseks ning halduskoormuse ja taotleja kulude vähendamiseks peaksid amet ja riiklikud ohutusasutused võtma asjakohasel juhul arvesse direktiivi (EL) 2016/797 artikli 21 lõigete 14 ja 15 kohaselt sõlmitud koostöölepinguid ja mitmepoolseid lepinguid.

(11) Amet ja riiklikud ohutusasutused peaksid registreerima kogu asjakohase teabe ja otsuse dokumenteeritud põhjendused ühtses kontaktpunktis, et põhjendada veeremile loa andmise menetluse igas etapis tehtud otsuseid. Kui ametil ja riiklikel ohutusasutustel on hindamise jaoks oma teabehaldussüsteemid, peaksid nad tagama, et kogu asjakohane teave edastatakse samal otstarbel ka ühtsele kontaktpunktile. Selleks et lihtsustada huvitatud poolte vahelist teabevahetust, peaksid ameti ja riiklike ohutusasutuste suunised sisaldama praktilist korda selliseks teabevahetuseks, mis ei ole otsuste tegemise seisukohast oluline ja mis ei pea seetõttu toimuma ühtse kontaktpunkti kaudu.

(12) Kui veeremitüübi kavandatav kasutusala piirdub vaid ühe liikmesriigi võrgustiku või võrgustikega, kehtib luba ilma kasutusala laiendamiseta ka veeremitele, mis liiguvad sarnaste võrgustikuomadustega naaberliikmesriikide jaamadesse, kui need jaamad asuvad piiri lähedal. Sellisel juhul võib taotleja esitada veeremitüübi loa ja/või veeremi turule laskmise loa taotluse ametile või riiklikule ohutusasutusele. Kui lube väljaandvaks asutuseks on amet, siis peab ta konsulteerima asjaomaste riiklike ohutusasutustega vastavalt direktiivi (EL) 2016/797 artikli 21 lõikele 8 ja võtma arvesse asjakohaseid piiriüleseid lepinguid.

(13) Kui lube väljaandvaks asutuseks on amet, peaks taotlejal olema õigus esitada oma taotlus ametile ühes liidu ametlikus keeles, ilma et see piiraks direktiivi (EL) 2016/797 IV lisa punkti 2.6 kohaldamist. Riiklikel ohutusasutustel peaks hindamise jooksul olema õigus saata hindamisega seotud dokumente ametile oma liikmesriigi keeles, ilma et tal oleks kohustust neid tõlkida.

(14) Amet ja riiklikud ohutusasutused peaksid välja töötama sisekorra või -menetlused veeremitüübi loa ja/või veeremi turule laskmise loa andmise haldamiseks, et vähendada taotleja halduskoormust ja kulusid. Seoses sellega peaks taotlejal olema võimalus esitada taotlustoimikus dokumentide koopiaid. Amet ja riiklikud ohutusasutused peaksid saama kontrollida originaaldokumente pärast veeremitüübi loa ja/või veeremi turule laskmise loa väljaandmist.

(15) On vaja ühtlustada hindamismenetluses käsitletavate küsimuste kategoriseerimine selle tagamiseks, et taotleja mõistab ameti või riikliku ohutusasutuse tõstatatud mis tahes küsimuse olulisust. Kategoriseerimine on eriti tähtis siis, kui hindamisse on kaasatud mitu riiklikku ohutusasutust. Selleks et lihtsustada veeremile loa andmise menetlust ja vähendada halduskoormust juhul, kui puuduvad kohaldatavad siseriiklikud eeskirjad, peaks amet konsulteerima kasutusalaga seotud asjaomaste riiklike ohutusasutustega üksnes siis, kui tegemist on kasutusala nõuetekohase määratlemisega asjaomase liikmesriigi puhul. Kui koostalitluse tehnilised kirjeldused (edaspidi „KTKd“) sisaldavad erisätteid, peaks kasutusala hõlmama kogu liidu võrgustikku ja ameti tehtavad kontrollid peaksid olema piisavad.

(16) Veeremile ja veeremitüübile antud load peavad jääma kehtima vastavalt direktiivi (EL) 2016/797 artikli 54 lõikele 2, ilma et see piiraks kõnealuse direktiivi artikli 21 lõike 12 ja artikli 24 lõike 3 kohaldamist. Kõnealuste veeremite uuendamise või ümberehitamise korral tuleb käesoleva määruse sätteid kohaldada direktiivi (EL) 2016/797 artikli 21 lõike 12 kohaselt.

(17) Vastavalt direktiivi (EL) 2016/797 artikli 54 lõikele 4 hakkab uus veeremile loa andmise kord kehtima alates 16. juunist 2019. Liikmesriikidel on siiski võimalus teatada kõnealuse direktiivi artikli 57 lõike 2 kohaselt ametile ja komisjonile, et nad on ülevõtmisperioodi pikendanud ning võivad seetõttu kuni 16. juunini 2020 jätkata veeremitüübi loa ja/või veeremi turule laskmise loa väljaandmist kooskõlas Euroopa Parlamendi ja nõukogu direktiiviga 2008/57/EÜ (3). 16. juunist 2019 kuni 15. juunini 2020 võivad kehtida kaks eri õiguskorda, mille puhul lube väljaandvad asutused on erinevad. Seepärast on vaja selgitada, kuidas tuleks uut korda kohaldada paralleelselt vanaga, kui kavandatud kasutusala hõlmab üht või mitut sellist liikmesriiki.

(18) Kui riiklik ohutusasutus tunnistab, et ta ei suuda veeremitüübi luba ja/või veeremi kasutuselevõtu luba direktiivi 2008/57/EÜ kohaselt välja anda kas enne 16. juunit 2019, või enne 16. juunit 2020 nende liikmesriikide puhul, kes on ametit ja komisjoni direktiivi (EL) 2016/797 artikli 57 lõike 2 kohaselt teavitanud, peaks lube väljaandvaks asutuseks olev amet aktsepteerima riikliku ohutusasutuse tehtud hindamise tulemusi, et vältida topelthindamist ning taotleja jaoks lisakoormust ja viivitusi.

(19) Selleks et lihtsustada veeremi turule laskmist ja vähendada halduskoormust, tuleks ameti väljaantud veeremitüübi luba ja/või veeremi turule laskmise luba käsitada samaväärsena direktiivi 2008/57/EÜ artiklis 26 osutatud veeremitüübi loaga ning direktiivi 2008/57/EÜ artiklites 22 ja 24 osutatud veeremi kasutuselevõtu loaga.

(20) Direktiivi (EL) 2016/797 artikli 4 lõike 3 punkti f ja siseriiklike eeskirjade kohaselt tuleks KTKdega ette näha astmeline üleminek, võttes eelkõige arvesse direktiivi (EL) 2016/797 artikli 2 punktis 23 määratletud edasijõudnud arengujärgus projekte.

(21) Käesoleva määrusega ettenähtud meetmed on kooskõlas nõukogu direktiivi 96/48/EÜ (4) artikli 21 alusel moodustatud komitee arvamusega,

ON VASTU VÕTNUD KÄESOLEVA MÄÄRUSE:

1. PEATÜKK

ÜLDSÄTTED

Artikkel 1

Reguleerimisese ja kohaldamisala

1. Käesolevas määruses sätestatakse nõuded, mida peab järgima:

a) taotleja, kui ta esitab Euroopa Parlamendi ja nõukogu määruse (EL) 2016/796 artiklis 12 osutatud ühtse kontaktpunkti kaudu veeremitüübi loa ja/või veeremi turule laskmise loa taotluse;

b) amet ja riiklik ohutusasutus, kui ta töötleb veeremitüübi loa ja/või veeremi turule laskmise loa taotlust ja seoses eelneva tegevusega;

c) lube väljaandev asutus, kui ta teeb otsuse veeremitüübi loa või veeremi turule laskmise loa andmise kohta;

d) taristuettevõtja, kui ta loob tingimused oma raudteevõrgus katsete tegemiseks ja annab teavet veeremile loa andmise kohta seoses kasutusalaga.

2. Käesoleva määrus kohaldamine ei piira direktiivi (EL) 2016/797 artikli 21 lõigete 16 ja 17 kohaldamist.

Artikkel 2

Mõisted

Käesolevas määruses kasutatakse järgmisi mõisteid:

1) „lube väljaandev asutus“– asutus, kes annab välja veeremitüübi loa ja/või veeremi turule laskmise loa;

2) „peamised konstruktsiooniomadused“– parameetrid, mida kasutatakse veeremitüübi kindlaksmääramiseks vastavalt veeremitüübi loas täpsustatule ja lubatud veeremitüüpide Euroopa registrisse (edaspidi „ERATV“) kantule;

3) „konfiguratsiooni juhtimine“– süstemaatiline organisatsiooniline, tehniline ja haldusprotsess, mis on ette nähtud veeremi ja/või veeremitüübi kogu tööea jaoks, et tagada dokumentide vastavuse ja muudatuste jälgitavuse kehtestamine ja säilitamine nii, et:

a) asjakohasest liidu õigusest ja asjakohastest liikmesriigi eeskirjadest tulenevad nõuded on täidetud;

b) muudatused on kontrollitud ja dokumenteeritud tehnilises toimikus või väljaantud loale lisatud toimikus;

c) on tagatud teabe ja andmete ajakohasus ja täpsus;

d) asjaomaseid osalisi teavitatakse muudatustest nõuete kohaselt;

4) „taotluse kättesaamise kuupäev“–

a) kui lube väljaandvaks asutuseks on amet, siis nii ameti kui ka kavandatava kasutusalaga seotud asjaomaste riiklike ohutusasutuste ühine esimene tööpäev pärast taotluse kättesaamise kinnitamist;

b) kui lube väljaandvaks asutuseks on riiklik ohutusasutus, siis asjaomase liikmesriigi esimene tööpäev pärast taotluse kättesaamise kinnitamist;

5) „muudatusi haldav üksus“– veeremitüübi loa omanik, valdaja või üksus, kellele nad on andnud vastava õiguse;

6) „veeremitüübi loa omanik“– füüsiline või juriidiline isik, kes on esitanud veeremitüübi loa taotluse ja saanud veeremitüübi loa, või tema õigusjärglane;

7) „põhjendatud kahtlus“– artikli 41 lõike 1 punkti d kohaselt „4. tüübi“ alla liigitatud probleem (põhjenduse ja täiendavate tõenditega), mille on tõstatanud lube väljaandev asutus ja/või kasutusalaga seotud riiklikud ohutusasutused ning mis käsitleb taotleja poolt taotluses esitatud teavet;

8) „kasutusalaga seotud riiklik ohutusasutus“– riiklik ohutusasutus, kui ta täidab üht või mitut järgmistest ülesannetest:

a) direktiivi (EL) 2016/797 artikli 21 lõike 5 punktis b täpsustatud hindamine;

b) direktiivi (EL) 2016/797 artikli 21 lõikega 8 nõutud konsulteerimine;

c) vajaduse korral ajutiste lubade väljaandmine veeremi kasutamiseks katsete tegemiseks võrgustikus ja meetmete võtmine, et tagada võrgustikus tehtavate katsete toimumine vastavalt direktiivi (EL) 2016/797 artikli 21 lõikele 3;

9) „eelnev tegevus“– loa taotluse esitamisele eelnev menetlusetapp, mis toimub taotleja palvel;

10) „eelneva tegevuse alus“– lube väljaandva asutuse ja kasutusalaga seotud asjaomaste riiklike ohutusasutuste arvamus eelneva tegevuse toimiku kohta;

11) „nõuete koostamine“– nõuete kindlakstegemise, määramise, rakendamise ja valideerimise protsess, mille viib läbi taotleja, et tagada asjakohaste liidu ja riiklike nõuete järgimine. Nõuete koostamise võib lisada tootearenduse protsessi;

12) „ohutu integreerimine“– direktiivi (EL) 2016/797 III lisas täpsustatud oluliste ohutusnõuete täitmine tehnilise ühilduvuse seisukohast osade ühendamisel ühtseks tervikuks, näiteks veeremiks või allsüsteemiks, samuti veeremi ja võrgustiku vahel;

13) „veeremitüübi variant“– veeremitüübi konfiguratsiooni valik, mis kehtestatakse veeremitüübile esimese loa andmisel vastavalt artikli 24 lõikele 1, või olemasolevas veeremitüübis selle tööea jooksul tehtud muudatused, mille tõttu on vaja veeremitüübile anda uus luba vastavalt artikli 24 lõikele 1 ja direktiivi (EL) 2016/797 artikli 21 lõikele 12;

14) „veeremitüübi versioon“– veeremitüübi või veeremitüübi versiooni konfiguratsiooni valik või olemasolevas veeremitüübis või veeremitüübi variandis selle tööea jooksul tehtud muudatused, mis kajastavad peamiste konstruktsiooniomaduste muudatusi, mis ei nõua veeremitüübile uue loa andmist vastavalt artikli 24 lõikele 1 ja direktiivi (EL) 2016/797 artikli 21 lõikele 12;

15) „veeremi turule laskmise luba“– lube väljaandva asutuse otsus, mis põhineb piisaval kinnitusel, et taotleja ning veeremi projekteerimises, tootmises, vastavustõendamises ja valideerimises osalevad üksused on täitnud oma vastavad kohustused ja ülesanded, et tagada vastavus kohaldatavate õigusaktide olulistele nõuetele või vastavus loa saanud veeremitüübile, mis võimaldab veeremi turule lasta ja seda kasutusalal ohutult kasutada vastavalt kasutustingimustele ja vajaduse korral muudele piirangutele, mis on täpsustatud veeremile antud loas ja veeremitüübile antud loas;

16) „veeremitüübi luba“– lube väljaandva asutuse otsus, mis põhineb piisaval kinnitusel, et taotleja ning veeremi projekteerimises, tootmises, vastavustõendamises ja valideerimises osalevad üksused on täitnud oma vastavad kohustused ja ülesanded, et tagada vastavus kohaldatavate õigusaktide olulistele nõuetele, mis võimaldab kõnealuse projekti kohaselt toodetud veeremi turule lasta ja seda veeremitüübi kasutusalal ohutult kasutada vastavalt veeremi kasutamise tingimustele ja vajaduse korral muudele piirangutele, mis on täpsustatud veeremitüübile antud loas ja mida tuleb kohaldada kõikide veeremite suhtes, millele on luba antud vastavalt kõnealusele tüübile;

17) „asjaomane kuupäev“– 16. juuni 2019, välja arvatud nende liikmesriikide puhul, kes on teavitanud ametit ja komisjoni kooskõlas direktiivi (EL) 2016/797 artikli 57 lõikega 2, et nad on pikendanud direktiivi ülevõtmisperioodi, ning sel juhul on asjaomane kuupäev 16. juuni 2020.

Artikkel 3

Taotleja kohustused

Taotleja esitab veeremitüübi loa ja/või veeremi turule laskmise loa taotluse vastavalt käesoleva määruse sätetele.

Taotleja kohustuseks on tagada, et kohaldatavate õigusaktide asjakohased nõuded on kindlaks määratud ja täidetud, kui ta esitab veeremitüübi loa ja/või veeremi turule laskmise loa taotluse.

Artikkel 4

Lube väljaandva asutuse kohustused

1. Lube väljaandev asutus väljastab veeremitüübi load ja/või veeremi turule laskmise load (edaspidi „load“) vastavalt direktiivi (EL) 2016/797 artiklitele 21, 24 ja 25 ning käesoleva määruse sätetele.

2. Loa andmise või loa andmisest keeldumise eesmärgil teeb lube väljaandev asutus järgmist:

a) koordineerib asjaomastele pooltele ülesannete määramist ja kehtestab nende vahel koordineerimiskorra;

b) hindab taotlustoimikut, et saada piisavat kinnitust selle kohta, et veeremitüüp ja/või veerem vastab kohaldatavatele seadustele;

c) koondab vastavalt käesolevale määrusele mis tahes täiendavad dokumendid, kõikide asjakohaste hindamiste tulemused ja loa andmise või loa andmisest keeldumise otsuse dokumenteeritud põhjendused.

3. Kui lube väljaandvaks asutuseks on amet, siis koordineerib ta kasutusalaga seotud riiklike ohutusasutuste tegevust seoses veeremitüübi loaga ja/või veeremi turule laskmise loaga.

4. Lube väljaandev asutus osaleb taotleja palvel eelnevas tegevuses.

5. Lube väljaandev asutus täidab oma ülesandeid avatult, mittediskrimineerivalt ja läbipaistvalt, kasutab kutsealast otsustusvõimet, on erapooletu ja proportsionaalne ning esitab iga otsuse kohta dokumenteeritud põhjendused.

6. Lube väljaandev asutus kehtestab veeremitüübi loa ja/või veeremi turule laskmise loa andmise haldamiseks sisekorra või -menetlused. Sisekorra või -menetluste puhul võetakse arvesse direktiivi (EL) 2016/797 artikli 21 lõikes 14 osutatud lepinguid ja vajaduse korral direktiivi (EL) 2016/797 artikli 21 lõikes 15 osutatud mitmepoolseid lepinguid.

7. Kui taotleja märgib artikli 5 lõike 2 alusel, et on avaldunud mõju veeremitüübi loa kehtivusele, ajakohastab lube väljaandev asutus vastavalt lubatud veeremitüüpide Euroopa registrit.

8. Kui taotleja märgib oma taotlusse, et veeremi(te) või veeremitüüpide kavandatav kasutusala hõlmab sarnaste võrgustikuomadustega naaberliikmesriikide jaamasid, kui need jaamad asuvad piiri lähedal, teeb lube väljaandev asutus järgmist:

a) saab naaberliikmesriikide riiklikelt ohutusasutustelt kinnituse, et asjakohased teatatud siseriiklikud eeskirjad ja asjakohastest piiriülestest lepingutest tulenevad kohustused on täidetud, enne kui annab välja veeremitüübi loa ja/või veeremile antava loa, ning

b) täpsustab väljaantud loas, et veeremitüübi luba ja/või veeremile antav luba kehtib sellistes jaamades ka ilma kasutusala laiendamiseta.

Artikkel 5

Veeremitüübi loa omaniku kohustused

1. Veeremitüübi loa omanik vastutab veeremitüübi konfiguratsiooni juhtimise ja artikli 46 kohaselt tehtud otsusele lisatud toimiku eest.

2. Ilma et see piiraks artiklite 53 ja 54 kohaldamist, teatab veeremitüübi loa omanik veeremitüübi konfiguratsiooni juhtimise osana lube väljaandvale asutusele, kes andis välja veeremitüübi loa, kõikidest liidu õiguse muudatustest, mis mõjutavad veeremitüübi loa kehtivust.

Artikkel 6

Taristuettevõtja kohustused

1. Kasutusalal piirduvad veeremitüübi loast ja/või veeremi turule laskmise loast tulenevad taristuettevõtja kohustused – artikli 18 kohaselt taotleja poolt esitatud teabele tuginedes – sellega, et ta määrab kindlaks ja kehtestab järgmise:

a) käitamistingimused, mida kohaldatakse veeremi kasutamisel katsete tegemiseks võrgustikus;

b) vajalikud meetmed, mida tuleb võtta taristu suhtes, et tagada võrgustikus tehtavate katsete ajal ohutu ja usaldusväärne käitamine;

c) taristurajatistega seotud vajalikud meetmed, et teha võrgustikus katseid.

2. Kasutusalaga seotud asjaomased taristuettevõtjad:

a) toetavad taotlejat tingimuste puhul, mis on seotud veeremi kasutamisega võrgustikus tehtavates katsetes;

b) annavad mittediskrimineerival viisil taristu kohta teavet seoses veeremi kasutamisega võrgustikus tehtavates katsetes;

c) määravad kindlaks ja kehtestavad tingimused ja meetmed, mis on seotud veeremi kasutamisega võrgustikus tehtavates katsetes direktiivi (EL) 2016/797 artikli 21 lõigetes 3 ja 5 täpsustatud ajakava jooksul, tuginedes taotleja esitatud teabele;

d) osalevad kokkuleppel taotlejaga eelnevas tegevuses.

Artikkel 7

Kasutusalaga seotud riiklike ohutusasutuste kohustused

1. Veeremitüübi loa ja/või veeremi turule laskmise loa väljaandmise eesmärgil vastutavad kasutusalaga seotud riiklikud ohutusasutused:

a) oma hindamisosa eest kooskõlas artikliga 40;

b) hindamistoimiku andmise eest lube väljaandvale asutusele vastavalt artikli 40 lõikele 6.

2. Oma kohustuste täitmisel täidavad kasutusalaga seotud riiklikud ohutusasutused oma ülesandeid avatult, mittediskrimineerivalt ja läbipaistvalt, kasutavad kutsealast otsustusvõimet, on erapooletud ja proportsionaalsed ning esitavad tehtud järelduste kohta dokumenteeritud põhjendused.

3. Kasutusalaga seotud asjaomased riiklikud ohutusasutused osalevad taotleja palvel eelnevas tegevuses.

4. Kasutusalaga seotud riiklikud ohutusasutused jagavad ametiga ja kõigi teiste riiklike ohutusasutustega kogu teavet, mis on saadud tehniliste ja käitamisküsimustega seotud kogemustest ning mis võib olla veeremitüübi ja/või veeremi turule laskmise loa väljaandmise seisukohast asjakohane, nagu näiteks:

a) direktiivi (EL) 2016/798 artikli 4 lõike 5 punkti b kohaselt saadud teave;

b) olulistele nõuetele mittevastavus, mis võib kaasa tuua loa muutmise või tühistamise vastavalt direktiivi (EL) 2016/797 artiklile 26;

c) KTK puudused vastavalt direktiivi (EL) 2016/797 artiklile 6.

5. Kasutusalaga seotud riiklikud ohutusasutused kehtestavad veeremitüübi loa ja/või veeremi turule laskmise loa andmise haldamiseks sisekorra või -menetlused. Sisekorra või -menetluste puhul võetakse arvesse direktiivi (EL) 2016/797 artikli 21 lõikes 14 osutatud lepinguid ja vajaduse korral direktiivi (EL) 2016/797 artikli 21 lõikes 15 osutatud mitmepoolseid lepinguid.

6. Kasutusalaga seotud riiklikud ohutusasutused koostavad, avaldavad ja ajakohastavad suuniseid, milles kirjeldatakse nende keelepoliitikat, teabevahetussätteid ja ajutise loa andmise protsessi, kui see on riikliku õigusraamistiku kohaselt nõutav, ning teevad need üldsusele tasuta kättesaadavaks.

Artikkel 8

Ameti kohustused

1. Amet koostab, avaldab ja ajakohastab suuniseid, milles kirjeldatakse ja selgitatakse käesolevas määruses sätestatud nõudeid, ning teeb need kõikides liidu ametlikes keeltes üldsusele tasuta kättesaadavaks. Suunised sisaldavad ka näidisvorme, mida lube väljaandev asutus ja kasutusalaga seotud riiklikud asutused võivad kasutada teabe vahetamiseks ja salvestamiseks, ning taotluse näidisvorme, mida võib kasutada taotleja.

2. Amet kehtestab korra ja menetlused artikli 7 lõikes 4 osutatud teabe salvestamiseks ja vahetamiseks. Teised mõjutatud või asjaomased pooled võivad saada juurdepääsu asjakohasele teabele tingimusel, et on tagatud teabe konfidentsiaalsus.

Artikkel 9

Loa saanud veeremi kasutamine

Pärast direktiivi (EL) 2016/797 artiklis 23 osutatud kontrollide tegemist võib raudteeveo-ettevõtja või taristuettevõtja kasutada veeremit kasutusalal vastavalt veeremi kasutamise tingimustele ja muudele piirangutele, mis on täpsustatud veeremitüübi loas ja/või veeremi turule laskmise loas.

Artikkel 10

Keel

1. Kui veeremitüübi luba ja/või veeremi turule laskmise luba tuleb välja anda vastavalt direktiivi (EL) 2016/797 artikli 21 lõigetele 5–7, teeb taotleja järgmist:

a) esitab taotluse ja taotlusele lisatava toimiku ühes liidu ametlikus keeles;

b) tõlgib palve korral taotlusele lisatava toimiku osad vastavalt direktiivi (EL) 2016/797 IV lisa punktile 2.6. Sel juhul määrab kasutatava keele kindlaks riiklik ohutusasutus ja see on märgitud artikli 7 lõikes 6 osutatud suunistes.

2. Kõik veeremitüübi loa ja/või veeremi turule laskmise loa väljaandmisega seotud otsused, mille amet on teinud, sealhulgas otsuse dokumenteeritud põhjendused ning vajaduse korral veeremitüübi luba ja/või veeremi turule laskmise luba, esitatakse lõike 1 punktis a osutatud keeles.

Artikkel 11

Tramm-ronge käsitlev veeremile loa andmise menetlus ühtses Euroopa raudteepiirkonnas

1. Sellise tramm-rongi veeremitüübi loa ja/või tramm-rongi veeremi turule laskmise loa puhul, mida kavatsetakse käitada liidu raudteesüsteemis, ilma et see piiraks direktiivi (EL) 2016/797 artikli 1 kohaldamist, ja kui asjaomase tramm-rongi veeremi või tramm-rongi veeremitüübi puhul ei kohaldata ühtegi koostalitluse tehnilist kirjeldust (edaspidi „KTK“), nagu on kirjeldatud direktiivi (EL) 2016/797 artikli 1 lõike 5 punktis b, võivad liikmesriigid kasutada riiklikus õigusraamistikus tramm-rongi veeremitüübi loa ja/või tramm-rongi veeremi turule laskmise loa suhtes kehtestatud menetlust. Sel juhul viitab taotleja asjaomase liikmesriigi raamistikule, milles käsitletakse tramm-rongi veeremitüübi loa ja/või tramm-rongi veeremi turule laskmise loa puhul järgitavat menetlust.

2. Sellise tramm-rongi veeremitüübi loa ja/või tramm-rongi veeremi turule laskmise loa puhul, mida kavatsetakse käitada liidu raudteesüsteemis piiriüleselt, ja kui asjaomase tramm-rongi veeremitüübi puhul ei kohaldata ühtegi KTKd, esitab taotleja taotluse asjaomaste liikmesriikide määratud lube väljaandvatele asutustele, kes teevad koostööd eesmärgiga anda välja tramm-rongi veeremitüübi luba ja/või tramm-rongi veeremi turule laskmise luba.

3. Muudel juhtudel antakse direktiivi (EL) 2016/797 kohaldamisalasse kuuluvale tramm-rongi veeremile ja tramm-rongi veeremitüübile luba vastavalt käesolevas määruses sätestatud menetlusele.

Artikkel 12

Piiriülesed lepingud

1. Riiklikud ohutusasutused teevad oma veebisaidil üldsusele kättesaadavaks menetluse, mida tuleb järgida piiriüleste lepingute puhul, mille kohaselt luba hõlmab naaberliikmesriikide jaamasid vastavalt direktiivi (EL) 2016/797 artikli 21 lõikele 8, eelkõige:

a) riiklike ohutusasutuste vaheliste selliste olemasolevate piiriüleste lepingute puhul, mida võib olla vaja kasutada;

b) menetluse puhul, mida tuleb järgida siis, kui selliseid piiriüleseid kokkuleppeid ei ole.

2. Kui tegemist on piiriülese lepinguga, mis käsitleb loa väljaandmist naaberliikmesriikide jaamade hõlmamiseks vastavalt direktiivi (EL) 2016/797 artikli 21 lõikele 8, täpsustavad riiklikud ohutusasutused kohaldatava menetluse ja esitavad vähemalt järgmised andmed:

a) menetlusetapid,

b) ajakavad,

c) tehniline ja geograafiline kohaldamisala,

d) asjaomaste poolte rollid ja ülesanded ning

e) asjaomaste pooltega konsulteerimise praktiline kord.

2. PEATÜKK

TAOTLUSE ETTEVALMISTAMINE

Artikkel 13

Nõuete koostamine

1. Kooskõlas üldeesmärgiga kindlakstehtud riske juhtida ja vähendada neid vastuvõetavale tasemele alustab taotleja enne taotluse esitamist nõuete koostamise protsessi, millega tagatakse, et kõik vajalikud nõuded, mis hõlmavad veeremi konstruktsiooni selle kasutusea jooksul, on:

a) nõuetekohaselt kindlaks määratud,

b) määratud funktsioonide või allsüsteemide kohta või neid käsitletakse kasutustingimuste või muude piirangute kaudu, ning

c) rakendatud ja valideeritud.

2. Taotleja poolt nõuete koostamine hõlmab eelkõige järgmisi nõudeid:

a) direktiivi (EL) 2016/797 artiklis 3 osutatud ja III lisas täpsustatud olulised nõuded allsüsteemide jaoks,

b) allsüsteemide tehniline ühilduvus veeremis,

c) allsüsteemide ohutu integreerimine veeremis ning

d) veeremi tehniline ühilduvus kasutusala võrgustikuga.

3. Taotleja kasutab komisjoni rakendusmääruse (EL) nr 402/2013 (5) I lisas esitatud riskijuhtimismenetlust nõuete koostamise meetodina veeremi ja allsüsteemidega seotud oluliste ohutusnõuete puhul ning allsüsteemidevahelise ohutu integreerimise puhul, kui tegemist on aspektidega, mis ei ole hõlmatud KTKde ja siseriiklike eeskirjadega.

Artikkel 14

Asjakohase loa kindlaksmääramine

1. Taotleja määrab kindlaks ja valib järgmiste seast välja asjakohase loa:

a) esimene luba: veeremitüübi luba ja/või veeremi turule laskmise luba, mille lube väljaandev asutus on välja andnud uue veeremitüübi jaoks, sealhulgas selle variantide ja/või versioonide jaoks (kui neid on), ja vajaduse korral teatava tüübi esimese veeremi jaoks vastavalt direktiivi (EL) 2016/797 artikli 21 lõikele 1;

b) veeremitüübi uuendatud luba: veeremitüübi loa uuendamine vastavalt direktiivi (EL) 2016/797 artikli 24 lõikele 3, kui selleks ei ole vaja muuta veeremitüübi konstruktsiooni;

c) laiendatud kasutusala: veeremitüübi luba ja/või veeremi turule laskmise luba, mille lube väljaandev asutus on välja andnud juba loa saanud veeremitüübi ja/või veeremi jaoks, et laiendada kasutusala, kuid mitte konstruktsiooni, vastavalt direktiivi (EL) 2016/797 artikli 21 lõikele 13;

d) uus luba: veeremitüübi luba ja/või veeremi turule laskmise luba, mille lube väljaandev asutus on välja andnud pärast sellise veeremi ja/või veeremitüübi muutmist, mis on juba saanud loa, vastavalt direktiivi (EL) 2016/797 artikli 21 lõikele 12 või artikli 24 lõikele 3;

e) tüübile vastavuse luba: veeremi turule laskmise luba sellise veeremi või veeremiseeria jaoks, mis vastab juba loa saanud ja kehtivale veeremitüübile selle tüübi vastavusdeklaratsiooni alusel, vastavalt direktiivi (EL) 2016/797 artikli 25 lõikele 1. Vajaduse korral on selgelt kindlaks määratud veeremitüübi versioon ja/või veeremitüübi variant, millega veerem või veeremiseeria peab vastavuses olema.

2. Kui taotleja on kehtiva veeremitüübi loa omanik, otsustab ta punktide c ja d kohaste veeremitüübi lubade puhul, kas loa tulemusel luuakse:

a) uus veeremitüüp või

b) olemasoleval tüübil põhinev uus veeremitüübi variant.

Kui taotleja ei ole kehtiva tüübiloa omanik, luuakse loa tulemusel uus tüüp vastavalt artikli 15 lõikele 4.

3. Taotleja võib ühendada:

a) uue loa taotluse laiendatud kasutusala loa taotlusega või

b) esimese loa taotluse tüübile vastavuse loa taotlusega.

Ühendatud taotluse suhtes kohaldatakse artikli 34 lõigetes 1 ja 2 sätestatud ajavahemikke. Kui see on asjakohane, võib lube väljaandev asutus selle tulemusel teha mitu loa andmise otsust.

Artikkel 15

Loa saanud veeremitüübi muudatused

1. Kõiki loa saanud veeremitüübi muudatusi analüüsitakse ja need liigitatakse ühena järgmistest muudatustest ning nende jaoks tuleb saada luba vastavalt allpool esitatule:

a) muudatus, mis ei kujuta endast kõrvalekallet allsüsteemide EÜ vastavustõendamise deklaratsioonile lisatud tehnilisest toimikust. Sel juhul ei ole vaja vastavushindamisasutuse tehtud kontrolli ning allsüsteemide esialgne EÜ vastavustõendamise deklaratsioon ja veeremitüübi deklaratsioon jäävad kehtima ja muutmata;

b) muudatus, mis kujutab endast kõrvalekallet allsüsteemide EÜ vastavustõendamise deklaratsioonile lisatud tehnilisest toimikust ja võib nõuda uusi kontrollimisi ning seega ka vastavustõendamist vastavalt kohaldatavatele vastavushindamise moodulitele, kuid millel ei ole mingit mõju veeremitüübi peamistele konstruktsiooniomadustele ja mis ei nõua uue loa andmist vastavalt direktiivi (EL) 2016/797 artikli 21 lõikes 12 sätestatud kriteeriumidele;

c) veeremitüübi peamiste konstruktsiooniomaduste muudatus, mis ei nõua uue loa andmist vastavalt direktiivi (EL) 2016/797 artikli 21 lõikes 12 sätestatud kriteeriumidele;

d) muudatus, mis nõuab uue loa andmist vastavalt direktiivi (EL) 2016/797 artikli 21 lõikes 12 sätestatud kriteeriumidele.

2. Lõike 1 punkti b või c alla kuuluva muudatuse puhul ajakohastatakse allsüsteemide EÜ vastavustõendamise deklaratsioonile lisatud tehnilist toimikut ja veeremitüübi loa omanik hoiab asjakohase teabe kättesaadavana, kui lube väljaandev asutus ja/või kasutusalaga seotud riiklikud ohutusasutused seda taotlevad.

3. Lõike 1 punkti c alla kuuluva muudatuse puhul loob veeremitüübi loa omanik veeremitüübi uue versiooni või veeremitüübi variandi uue versiooni ning esitab lube väljaandvale asutusele asjakohase teabe. Lube väljaandev asutus registreerib veeremitüübi uue versiooni või veeremitüübi variandi uue versiooni lubatud veeremitüüpide Euroopa registris kooskõlas artikliga 50.

4. Kui muudatusi haldav üksus ei ole veeremitüübi loa omanik ja olemasolevasse veeremitüüpi tehtud muudatused liigitatakse vastavalt lõike 1 punktile b, c või d, kohaldatakse järgmist:

a) luuakse uus veeremitüüp,

b) muudatusi haldavast üksusest saab taotleja ning

c) uue veeremitüübi loa taotlus võib põhineda olemasoleval veeremitüübil ja taotleja võib valida artikli 14 lõike 1 punktis d täpsustatud loa.

Artikkel 16

Loa saanud veeremi muudatused

1. Loa saanud veeremi muudatuste puhul, mis käsitlevad hooldusega seotud asendamist ning piirduvad veeremi ennetava või plaanivälise hoolduse käigus osade asendamisega samaväärse funktsiooni ja omadustega osadega, ei ole vaja turule laskmise luba.

2. Kõiki teisi muudatusi analüüsitakse ja need liigitatakse vastavalt artikli 15 lõikele 1.

3. Kui muudatus kuulub artikli 15 lõike 1 punkti d alla, taotleb muudatusi haldav üksus uut turule laskmise luba vastavalt artikli 14 lõike 1 punktile d.

4. Kui loa saanud veeremiga seotud muudatusi haldav üksus, mis on liigitatud vastavalt artikli 15 lõike 1 punktidele b ja c, ei ole veeremitüübi loa omanik, teeb ta järgmist:

a) hindab kõrvalekaldeid allsüsteemide EÜ vastavustõendamise deklaratsioonile lisatud tehnilisest toimikust;

b) teeb kindlaks, et ükski direktiivi (EL) 2016/797 artikli 21 lõikes 12 sätestatud kriteerium ei ole täidetud;

c) ajakohastab allsüsteemide EÜ vastavustõendamise deklaratsioonile lisatud tehnilist toimikut;

d) teatab muudatustest lube väljaandvale asutusele.

Seda võib kohaldada ühe veeremi või mitme identse veeremi puhul.

Lube väljaandev asutus võib nelja kuu jooksul välja anda põhjendatud otsuse, millega nõutakse loa taotluse esitamist vale liigitamise või ebapiisavalt põhjendatud teabe puhul.

5. Veeremi iga muudatus eeldab konfiguratsiooni juhtimist, mille eest vastutab loa valdaja või üksus, kellele valdaja on andnud vastava õiguse.

Artikkel 17

Eeskirjade kindlaksmääramine, sealhulgas KTKde kohaldamata jätmine

1. Võttes aluseks loa valiku vastavalt artiklile 14 ja artiklis 13 sätestatud nõuete koostamise, määrab taotleja kindlaks kõik kohaldatavad eeskirjad, eelkõige KTKd ja siseriiklikud eeskirjad.

Samuti tutvub taotleja ameti veebisaidil avaldatud loeteluga KTKde puudustest ja võtab seda arvesse.

Sel juhul määrab taotleja kindlaks ameti esitatud nõuete täitmise aktsepteeritud meetodid, mida tuleb kasutada koos KTKdega veeremitüübi loa ja/või veeremi turule laskmise loa menetluse korral, kui tehakse kindlaks vastavus KTKdele.

2. Taotleja määrab kindlaks kõik juhtumid, mis eeldavad KTKde kohaldamata jätmist, ja esitavad oma taotluse asjaomasele liikmesriigile kooskõlas direktiivi (EL) 2016/797 artikliga 7. Kui KTKde kohaldamata jätmine puudutab veeremeid, mille kasutusala hõlmab rohkem kui üht liikmesriiki, peavad lube väljaandev asutus ja veeremi kasututusalaga seotud asjaomased riiklikud ohutusasutused kooskõlastama taotlejaga alternatiivsed meetmed, mida tuleb võtta projekti lõpliku koostalitluse edendamiseks.

3. Kui KTK uues versioonis esitatakse üleminekumeetmed, võib taotleja valida nõuded välja kõnealuse KTK uuest versioonist juba üleminekuperioodil, kui see on uue versiooniga otseselt lubatud.

4. Kui lõike 3 kohaselt valitakse nõuded KTK uuemast versioonist, kohaldatakse järgmist:

a) taotleja võib valida kohaldatavad nõuded KTK eri versioonidest ning: i) põhjendab ja dokumenteerib KTK eri versioonidest valitud kohaldatavate nõuete kooskõla; ii) täpsustab loa taotluse jaoks KTK eri versioonidest nõuete osalist valimist, nagu on nõutud I lisaga; iii) kui on olemas eelneva tegevuse alus ja kui see on asjakohane, taotleb taotleja asjaomase KTKga seoses lube väljaandvalt asutuselt kõnealuse eelneva tegevuse aluse muutmist või ajakohastamist vastavalt artikli 24 lõike 4 sätetele;

b) lube väljaandev asutus kontrollib taotluse hindamisel taotleja esitatud KTK nõuete täielikkust;

c) taotleja ei ole kohustatud nende nõuete kohta esitama KTK kohaldamata jätmise taotlust vastavalt direktiivi (EL) 2016/797 artiklile 7.

5. Kui see on ette nähtud liikmesriikide õigusaktidega, võib taotleja valida nõuded siseriiklikest eeskirjadest samal viisil, nagu on sätestatud KTKde kohta lõikes 3.

6. Taotleja ja teavitatud asutus või asutused võivad enne asjaomaste KTKde vastuvõtmist kasutada EÜ vastavustõendamisel direktiivi (EL) 2016/797 artikli 6 lõikes 3 osutatud nõuete täitmise aktsepteeritud meetodeid.

7. Taotleja ja määratud asutus või asutused võivad kasutada siseriiklikele eeskirjadele vastavuse tõendamisel direktiivi (EL) 2016/797 artikli 13 lõikes 2 osutatud nõuete täitmise aktsepteeritud meetodeid.

Artikkel 18

Selliste meetmete kindlaksmääramine ja määratlemine, mis on vajalikud veeremi kasutamiseks võrgustikus tehtavates katsetes

Taotleja määrab kindlaks ja määratleb katseid käsitlevate siseriiklike eeskirjade alusel vajalikud meetmed, mis on seotud veeremi kasutamisega võrgustikus tehtavates katsetes.

Artikkel 19

Ajutine luba kasutada veeremit võrgustikus tehtavates katsetes

1. Ajutise loa kasutada veeremit võrgustikus tehtavates katsetes võib välja anda üksnes riiklik ohutusasutus, kui see on nõutud ja täpsustatud liikmesriigi õigusraamistikus.

2. Riiklikud ohutusasutused hindavad ajutiste lubade taotlusi, mis käsitlevad veeremi kasutamist võrgustikus tehtavates katsetes, kooskõlas asjakohase riikliku õigusraamistikuga.

Artikkel 20

Veeremi kasutamise kavandatud tingimuste ja muude piirangute kindlaksmääramine

Taotleja määrab kindlaks veeremi kasutamise kavandatud tingimused ja muud veeremitüübiga seotud piirangud.

Artikkel 21

Vastavushindamiste kindlaksmääramine

Taotleja määrab kindlaks vajalikud vastavushindamised vastavalt direktiivi (EL) 2016/797 IV lisa sätetele.

3. PEATÜKK

EELNEV TEGEVUS

Artikkel 22

Eelnev tegevus

1. Taotleja taotluse korral käsitlevad lube väljaandev asutus ja kasutusalaga seotud asjaomased riiklikud ohutusasutused eelneva tegevuse taotlusi, et kehtestada eelneva tegevuse alus, enne kui veeremitüübi loa ja/või veeremi turule laskmise loa taotlus esitatakse. Taotleja esitab eelneva tegevuse taotluse ametlikult ühtse kontaktpunkti kaudu ja lisab sellele toimiku, mis sisaldab vähemalt artiklis 23 täpsustatud nõutavat teavet.

2. Artikli 24 lõikes 2 osutatud arvamuse esitamise ja taotleja poolt veeremitüübi loa ja/või veeremi turule laskmise loa taotluse esitamise vaheline aeg ei tohi ületada 84 kuud.

3. Taotleja poolt eelneva tegevuse jaoks tehtud lube väljaandva asutuse valik on siduv, kuni:

a) taotleja on esitanud veeremitüübi loa ja/või veeremi turule laskmise loa saamiseks asjaomase taotluse;

b) möödunud on artikli 24 lõikes 2 osutatud arvamuse esitamise ja taotleja poolt veeremitüübi loa ja/või veeremi turule laskmise loa taotluse esitamise vaheline aeg, mis on täpsustatud lõikes 2; või

c) taotleja on taotlenud eelneva tegevuse lõpetamist.

4. Kui taotleja soovib eelneva tegevuse ajal lube väljaandvat asutust muuta, taotleb ta käimasoleva eelneva tegevuse lõpetamist. Seejärel võib taotleja saata uuele lube väljaandvale asutusele uue eelnevat tegevust käsitleva taotluse.

5. Taotleja võib esitada loa taotluse ühtse kontaktpunkti kaudu igal ajal eelneva tegevuse menetluse jooksul. Sel juhul eelneva tegevuse etapp lõpetatakse.

6. Eelneva tegevuse puhul kasutatakse probleemide väljaselgitamise ja kategoriseerimisega seotud punkte, mis on sätestatud artiklis 41, eesmärgiga jälgida küsimusi, mille on taotleja suhtes tõstatanud lube väljaandev ja vajaduse korral kasutusalaga seotud asjaomased riiklikud ohutusasutused.

Artikkel 23

Eelneva tegevuse toimik

Eelneva tegevuse taotlusele lisatud eelneva tegevuse toimik sisaldab järgmist:

a) loa saamiseks esitatava veeremitüübi ja/või veeremi kirjeldus, sealhulgas vajaduse korral kavandatud variandid ja/või versioonid, ning selle väljatöötamiseks vajalike ülesannete ja tegevuste kirjeldus;

b) taotleja valitud lube väljaandev asutus ja luba või load vastavalt artiklile 14;

c) kavandatud kasutusala täpsustamine;

d) veeremi kasutamise kavandatud tingimuste ja muude artikli 20 kohaste piirangute täpsustamine;

e) taotleja plaan oma osa kohta veeremile loa andmise menetluses, sealhulgas plaan, mis hõlmab vajaduse korral võrgustikus tehtavaid katseid;

f) meetodite kindlaksmääramine nõuete koostamise menetluse jaoks kooskõlas artikliga 13;

g) loetelu eeskirjadest ja nõuetest, mille taotleja on kindlaks määranud kui artiklite 17 ja 18 alusel kohaldatavad;

h) loetelu artikli 21 kohaselt kindlaksmääratud vastavushindamistest, sealhulgas kohaldatavad moodulid ja vajaduse korral vastavustõendamise vaheteatiste kasutamine;

i) vajaduse korral praktilise korra kirjeldus veeremi kasutamiseks võrgustikus tehtavates katsetes;

j) loetelu selliste dokumentide sisust, mille taotleja peab eeldatavalt lube väljaandvale asutusele ja kasutusalaga seotud asjaomastele riiklikele ohutusasutustele veeremitüübi loa ja/või veeremi turule laskmise loa saamiseks esitama;

k) ettepanek keele kohta, mida kasutatakse veeremile loa andmise menetluse jaoks vastavalt artiklile 10;

l) kirjeldus selle kohta, kuidas taotleja on korraldanud oma osa veeremile loa andmise menetlusest, sealhulgas, kuid mitte ainult taotleja kontaktandmed, kontaktisikute andmed, samuti taotlused, mis käsitlevad koordineerimist ja koosolekuid lube väljaandva asutusega ja kasutusalaga seotud asjaomaste riiklike ohutusasutustega.

Artikkel 24

Eelneva tegevuse alus

1. Ühe kuu jooksul alates eelneva tegevuse taotluse saamisest teatavad lube väljaandev asutus ja kasutusalaga seotud asjaomased riiklikud ohutusasutused taotlejale, kas eelneva tegevuse toimik on täielik, või paluvad esitada asjakohast täiendavat teavet, kehtestades selle esitamiseks mõistliku tähtaja.

2. Kui taotlejale teatatakse, et tema toimik on täielik, esitavad lube väljaandev asutus ja kasutusalaga seotud asjaomased riiklikud ohutusasutused ühtse kontaktpunkti kaudu arvamuse taotleja poolt eelneva tegevuse taotluses väljapakutud lähenemisviisi kohta hiljemalt kahe kuu jooksul pärast kinnituse saamist, et toimik on täielik. Esitatud arvamusega kehtestatakse eelneva tegevuse alus, sealhulgas määratakse kindlaks KTKde versioon ja siseriiklikud eeskirjad, mida tuleb kohaldada järgmise taotluse suhtes, ilma et see piiraks lõike 4 kohaldamist.

3. Eelneva tegevuse aluses täpsustatakse artikli 10 alusel, millist keelt kasutatakse.

4. Muudatuste puhul, mis mõjutavad eelneva tegevuse toimikut ja mis on eelneva tegevuse aluse seisukohast asjakohased, saadab taotleja muudetud ja ajakohastatud eelneva tegevuse taotluse, mis käsitleb üksnes muudatusi ja liideseid osadega, mida ei muudeta. See võib toimuda järgmistel juhtudel:

a) konstruktsiooni või hindamismeetodite muudatused, mis tulenevad olulistest ohutusprobleemidest;

b) ohutusnõuete muudatused, mis muudavad eelneva tegevuse aluse kehtetuks; või

c) kõik taotleja poolt vabatahtlikult tehtud muudatused.

5. Lube väljaandev asutus ja vajaduse korral kasutusalaga seotud asjaomased riiklikud ohutusasutused peavad ühe kuu jooksul vaatama eelneva tegevuse muudetud ja ajakohastatud taotluse läbi ja esitama selle kohta arvamuse ning lisama selle arvamuse eelneva tegevuse muudetud ja ajakohastatud alusesse.

4. PEATÜKK

VASTAVUSHINDAMINE

Artikkel 25

Vastavushindamine

Iga vastavushindamisasutus vastutab artikli 26 kohaselt tehtud vastavushindamistega seotud dokumentide koostamise ja kõikide vajalike aruannete esitamise eest.

Artikkel 26

Kontrollide tegemine ja tõendite kogumine

1. Taotleja teeb iga loa korral vajalikud kontrollid, et koguda I lisas osutatud tõendeid.

2. Lube väljaandev asutus ja kasutusalaga seotud asjaomased riiklikud ohutusasutused ei näe ette nõudeid tõendite kohta, mis tuleb lisada EÜ vastavustõendamise deklaratsiooni juurde kuuluvasse tehnilisse toimikusse, kuid põhjendatud kahtluse korral võivad nad paluda taotlejal teha täiendavaid kontrolle.

Artikkel 27

Mittevastavuste kõrvaldamine

1. KTKdele ja/või siseriiklikele eeskirjadele mittevastavused kõrvaldab taotleja, välja arvatud juhul, kui vastavalt direktiivi (EL) 2016/797 artiklile 7 on lubatud KTK kohaldamata jätta. Seda võib kohaldada mutatis mutandis siseriiklike eeskirjade suhtes, kui see on lubatud liikmesriigi õigusraamistikus.

2. Mittevastavusest tingitud olukorra leevendamiseks võib taotleja teha üht või mitut järgmistest variantidest:

a) muuta konstruktsiooni; sel juhul alustatakse menetlust uuesti artiklis 13 sätestatud nõuete koostamisest üksnes muudetud elementide ja nende elementide puhul, mida muudatus mõjutab;

b) kehtestada veeremi kasutamise tingimused ja muud piirangud vastavalt artiklile 20; sel juhul määrab veeremi kasutamise tingimused ja muud piirangud kindlaks taotleja ning neid kontrollib asjaomane vastavushindamisasutus.

3. Artikli 20 kohaseid veeremi kasutamise tingimusi ja muid piiranguid käsitlev taotleja ettepanek mittevastavuse kõrvaldamiseks põhineb artikli 25 kohastel vajalikel vastavushindamistel.

5. PEATÜKK

TAOTLUSE ESITAMINE

Artikkel 28

Taotlusele lisatavate tõendite esitamine

Veeremitüübi loa ja/või veeremi turule laskmise loa taotleja esitab taotlusele lisatavad tõendid:

a) kogudes kokku veeremi moodustavate allsüsteemide EÜ vastavustõendamise deklaratsioonid ja lisades EÜ vastavustõendamise deklaratsiooni juurde kuuluvasse tehnilisse toimikusse tõendid artikli 21 kohase kindlaksmääramise järel tehtud vastavushindamiste järelduste kohta;

b) tagades, et KTKdes ja/või siseriiklikes eeskirjades määratlemata allsüsteemide vahelised liidesed on hõlmatud artiklis 13 osutatud nõuete koostamisega ja vastavad direktiivi (EL) 2016/797 artikli 3 lõikes 1 sätestatud olulistele nõuetele.

Artikkel 29

Taotlusele lisatava toimiku koostamine

1. Taotleja valmistab ette ja koostab struktureeritult sisu, mida on vaja taotlusele lisatava toimiku jaoks vastavalt I lisale.

2. Artikli 14 lõike 1 punktides b, c, d ja e osutatud loa puhul kontrollib taotleja olemasoleva veeremitüübi loa kehtivust.

3. Artikli 14 lõike 1 punktides c ja d osutatud loa puhul esitab taotleja dokumendid, mis on vajalikud lube väljaandva asutuse otsuse tegemiseks, sealhulgas eelmise loaga seotud toimikule lisatud dokumendid, kui need on olemas.

Artikkel 30

Taotluse sisu ja täielikkus

1. Selleks et lube väljaandev asutus ja vajaduse korral kasutusalaga seotud asjaomased riiklikud ohutusasutused saaksid lugeda taotluse täielikuks, peab see sisaldama I lisas esitatud teavet.

2. Artikli 14 lõike 1 punktis c osutatud laiendatud kasutusala loa puhul kohaldatakse järgmist:

a) dokumendid, mille taotleja lisab artikli 46 kohaselt tehtud otsuse juurde kuuluvale täielikule algsele toimikule, piirduvad aspektidega, mis on seotud asjakohaste siseriiklike eeskirjadega ning veeremi ja laiendatud kasutusala võrgustiku vahelise tehnilise ühilduvusega;

b) kui algse veeremitüübi loa puhul esines KTKde kohaldamata jätmist, lisab taotleja artikli 46 kohaselt tehtud otsuse juurde kuuluvale täielikule algsele toimikule direktiivi (EL) 2016/797 artikli 7 kohast KTKde kohaldamata jätmist käsitlevad asjakohased otsused, mis hõlmavad laiendatud kasutusala;

c) kui tegemist on direktiivi 2008/57/EÜ alusel või varem loa saanud veeremiga ja/või veeremitüübiga, sisaldab taotleja poolt punktiga a hõlmatud aspektide kohta algsele toimikule lisatav teave ka kohaldatavaid siseriiklikke eeskirju.

Artikkel 31

Loa taotluse esitamine ühtse kontaktpunkti kaudu

1. Veeremitüübi loa ja/või veeremi turule laskmise loa taotluse esitab taotleja ametlikult määruse (EL) 2016/796 artiklis 12 osutatud ühtse kontaktpunkti kaudu ja see sisaldab I lisas esitatud teavet.

2. Veeremitüübi loa ja/või veeremi turule laskmise loa taotluse esitamisel valib taotleja lube väljastava asutuse vastavalt direktiivi (EL) 2016/797 artikli 21 lõigetele 5 ja 8.

3. Taotleja poolt tehtud lube väljaandva asutuse valik on siduv, kuni lube väljaandev asutus on teinud otsuse veeremitüübi loa ja/või veeremi turule laskmise loa andmise või taotluse tagasilükkamise kohta või kuni taotleja lõpetab taotlusega seotud menetluse.

4. Taotleja toimik edastatakse ühtse kontaktpunkti kaudu kasutusalaga seotud asjaomastele riiklikele ohutusasutustele.

6. PEATÜKK

TAOTLUSE TÖÖTLEMINE

Artikkel 32

Taotluse täielikkuse kontroll

1. Lube väljaandev asutus kontrollib taotleja poolt taotluses esitatud teabe ja dokumentide täielikkust vastavalt artiklile 30.

2. Kasutusalaga seotud asjaomased riiklikud ohutusasutused:

a) kontrollivad, kas kasutusala on nõuetekohaselt määratletud;

b) tõstatavad küsimusi, mis käsitlevad III lisas täpsustatud kohaldatavate siseriiklike eeskirjade hindamiseks esitatud teabe ja dokumentide täielikkust.

3. Lõigetes 1 ja 2 osutatud täielikkuse kontroll tähendab seda, et lube väljaandev asutus ja kasutusalaga seotud asjaomased riiklikud ohutusasutused kontrollivad, et:

a) taotleja on esitanud veeremitüübi loa ja/või veeremi turule laskmise loa taotluses kogu artiklis 30 osutatud nõutava teabe ja kõik nõutavad dokumendid;

b) esitatud teave ja dokumendid loetakse asjakohaseks, et lube väljaandev asutus ja kasutusalaga seotud asjaomased riiklikud ohutusasutused saaksid teha omapoolsed hindamised vastavalt artiklitele 38–40.

Artikkel 33

Taotluse kättesaamise kinnitamine

1. Ühtne kontaktpunkt saadab taotlejale automaatse kinnituse taotluse kättesaamise kohta.

2. Taotluse hindamine algab taotluse kättesaamise kuupäeval.

Artikkel 34

Taotluse hindamise ajakava

1. Lube väljaandev asutus ja kasutusalaga seotud asjaomased riiklikud ohutusasutused hindavad kõik eraldi taotluse täielikkust vastavalt artiklis 32 täpsustatule ühe kuu jooksul pärast taotluse kättesaamise kuupäeva. Lube väljaandev asutus teatab sellest taotlejale.

2. Kui taotlejale teatatakse, et tema toimik on täielik, tehakse lõplik otsus veeremitüübi loa ja/või veeremi turule laskmise loa andmise kohta hiljemalt nelja kuu jooksul pärast kinnituse saamist, et toimik on täielik.

3. Lube väljaandva asutuse otsus tehakse ühe kuu jooksul pärast taotluse kättesaamise kuupäeva, kui tegemist on tüübile vastavuse loaga vastavalt artikli 14 lõike 1 punktile e.

4. Kui taotlejale teatatakse, et tema toimik ei ole täielik, tehakse lõplik otsus veeremitüübi loa ja/või veeremi turule laskmise loa andmise kohta hiljemalt nelja kuu jooksul pärast seda, kui taotleja on esitanud puuduva teabe, välja arvatud juhul, kui taotlus on tervenisti puudulik, mille korral lükatakse see tagasi.

5. Isegi kui taotlus on vastavalt lõikele 2 täielik, võivad lube väljaandev asutus või kasutusalaga seotud asjaomased riiklikud ohutusasutused nõuda hindamise käigus mis tahes ajal lisateavet, kehtestades selle esitamiseks mõistliku tähtaja ja ilma et nad peataks hindamise, välja arvatud juhul, kui kohaldatakse lõike 6 sätteid.

6. Kui lube väljaandev asutus või kasutusalaga seotud asjaomased riiklikud ohutusasutused on avaldanud põhjendatud kahtlust ja taotlejalt nõutakse lisateabe esitamist, võib lube väljaandev asutus hindamise peatada ja nõuetekohaselt dokumenteeritud kokkuleppel taotlejaga pikendada direktiivi (EL) 2016/797 artikli 21 lõikes 4 sätestatud aega. Lisateabe esitamise aeg peab olema proportsionaalne sellega, kui keeruline on taotlejal nõutud teavet esitada. Hindamine ja ajakava jätkuvad pärast seda, kui taotleja on nõutud teabe esitanud. Kui taotlejaga kokkuleppele ei jõuta, teevad lube väljaandev asutus või kasutusalaga seotud asjaomased riiklikud ohutusasutused oma otsuse kättesaadava teabe põhjal.

Artikkel 35

Teabevahetus taotluse hindamise ajal

1. Lube väljaandev asutus, kasutusalaga seotud asjaomased riiklikud ohutusasutused ja taotleja vahetavad teavet ühtse kontaktpunkti kaudu kõikides artiklis 41 osutatud küsimustes.

2. Taotlejale teatatakse ühtse kontaktpunkti kaudu veeremile loa andmise menetluse kõikide etappide käik, taotluse kohta tehtud otsus ja otsuse dokumenteeritud põhjendused.

3. Lube väljaandva asutuse ja riiklike ohutusasutuste suunistes määratakse kindlaks nende omavahelise ja taotlejaga peetava teabevahetuse kord.

Artikkel 36

Taotluse hindamisega seotud teabehaldus

1. Lube väljaandev asutus ja kasutusalaga seotud asjaomased riiklikud ohutusasutused registreerivad – igaüks oma vastava hindamisosa kohta – ühtses kontaktpunktis veeremile loa andmise menetluse kõikide selliste etappide tulemused, milles nad osalevad, sealhulgas kõik taotlusega seotud dokumendid, mis käsitlevad järgmist:

a) kättesaamine,

b) käsitlemine,

c) hindamine,

d) taotluse hindamise järeldused vastavalt artiklile 45,

e) lõplik otsus veeremitüübi loa või veeremi turule laskmise loa andmise või andmata jätmise kohta,

f) veeremitüübi loa ja/või veeremi turule laskmise loaga seotud lõplik dokumentatsioon vastavalt artiklile 47.

2. Lõplik otsus veeremitüübi loa ja/või veeremi turule laskmise loa andmise või andmata jätmise kohta edastatakse taotlejale ühtse kontaktpunkti kaudu.

3. Lõikes 1 loetletud dokumentide puhul kasutavad lube väljaandev asutus ja kasutusalaga seotud asjaomased riiklikud ohutusasutused ühtse kontaktpunkti pakutavat dokumentide kontrolli menetlust.

4. Kui riiklikud ohutusasutused kasutavad neile saadetud taotluste töötlemiseks teabehaldussüsteemi, edastavad nad kogu asjakohase teabe ühtsesse kontaktpunkti.

Artikkel 37

Lube väljaandva asutuse ja kasutusalaga seotud asjaomaste riiklike ohutusasutuste vahelise töö koordineerimine taotluse hindamisel

1. Kasutusalaga seotud asjaomased riiklikud ohutusasutused peavad taotluse hindamiseks kavandama ja tegema vajalikud korraldused ning nendes kokku leppima, et võtta arvesse direktiivi (EL) 2016/797 artikli 14 lõikes 10 osutatud siseriiklike eeskirjade liigitamist ja vastastikust heakskiitmist. Taotluse hindamiseks kokkulepitud korraldused tehakse teatavaks lube väljaandvale asutusele ja taotlejale.

2. Lube väljaandev asutus ja kasutusalaga seotud asjaomased riiklikud ohutusasutused koordineerivad oma tegevust, et lahendada mis tahes küsimusi, sealhulgas juhtumeid, mis võivad eeldada loa muutmist ja/või lisateabe esitamist, kui lisateabe esitamine mõjutab hindamise ajakava või võib mõjutada nende tööd, ning lepivad kokku edasises tegevuses.

3. Lõikes 2 osutatud koordineerimise lõpetamisel teevad lube väljaandev asutus ja kasutusalaga seotud asjaomased riiklikud ohutusasutused oma osa kohta otsuse teatada taotlejale ühtse kontaktpunkti kaudu kõikidest juhtumitest, mis võivad eeldada loa muutmist ja/või lisateabe esitamist.

4. Enne kui lube väljaandev asutus ja kasutusalaga seotud asjaomased riiklikud ohutusasutused esitavad oma hindamistoimikud, peavad lube väljaandev asutus ja kasutusalaga seotud asjaomased riiklikud ohutusasutused:

a) arutama oma vastavate hindamiste tulemusi ning

b) leppima kokku veeremi kasutamise tingimustes ja muudes kasutusalaga seotud piirangutes ja/või erandites, mis tuleb lisada veeremitüübi loasse ja/või veeremi turule laskmise loasse.

5. Käesoleva artikli lõikes 4 osutatud koordineerimise tulemuse põhjal esitab lube väljaandev asutus taotlejale oma otsuse dokumenteeritud põhjendused. Seejuures võtab ta arvesse kasutusalaga seotud asjaomaste riiklike ohutusasutuste esitatud artikli 40 lõike 6 kohaseid hindamistoimikuid, mis käsitlevad veeremitüübi loa ja/või veeremi turule laskmise loa andmist või loa andmisest keeldumist, sealhulgas veeremi kasutamise tingimusi ja muid kasutusalaga seotud piiranguid ja/või erandeid, mis tuleb lisada veeremitüübi loasse ja/või veeremi turule laskmise loasse.

6. Lube väljaandev asutus registreerib koordineerimistoimingud ja säilitab neid ühtses kontaktpunktis vastavalt artiklile 36.

Artikkel 38

Taotluse hindamine

Lube väljaandev asutus ja kasutusalaga seotud asjaomased riiklikud ohutusasutused hindavad taotlust, et saada piisavat kinnitust selle kohta, et taotleja ja taotlejat toetavad osalised on täitnud oma kohustused ja ülesanded veeremi ja/või veeremitüübi projekteerimis-, tootmis-, vastavustõendamis- ja valideerimisetappides, et tagada vastavus kohaldatavate õigusaktide olulistele nõuetele, mis võimaldab selle turule lasta ja seda veeremitüübi kasutusalal ohutult kasutada vastavalt taotluses täpsustatud veeremi kasutamise tingimustele ja muudele piirangutele.

Artikkel 39

Taotluse hindamine lube väljaandva asutuse poolt

1. Lube väljaandev asutus hindab II lisas täpsustatud aspekte.

2. Kui veeremitüübi luba ja/või veeremi turule laskmise luba tuleb välja anda kasutusala kohta, mis piirdub vaid ühe liikmesriigi võrgustikega, ja kui taotleja on palunud riiklikul ohutusasutusel olla lube väljaandvaks asutuseks vastavalt direktiivi (EL) 2016/797 artikli 21 lõikele 8, hindab lube väljaandev asutus lisaks lõikes 1 täpsustatud hindamistele ka III lisas nimetatud aspekte. Sel juhul kontrollib lube väljaandev asutus lisaks III lisas loetletud aspektidele ka seda, kas vastavalt artikli 8 lõikele 2 on registreeritud muud asjakohast teavet, ja võtab seda taotluse hindamisel arvesse. Kõik tõstatatud küsimused kantakse probleemide logisse vastavalt artiklile 41.

3. Kui taotleja on nõuete koostamiseks kasutanud muid kui standardiseeritud meetodeid, hindab lube väljaandev asutus meetodeid II lisas esitatud kriteeriumide alusel.

4. Lube väljaandev asutus kontrollib nõuete koostamiseks kasutatud meetodite abil saadud tõendite täielikkust, asjakohasust ja vastavust olenemata kasutatud meetodist. Artikli 14 lõike 1 punktis d täpsustatud uue loa puhul piirdub lube väljaandva asutuse tehtud hindamine veeremi osadega, mida on muudetud, ja nende mõjuga veeremi muutmata osadele. Lube väljaandva asutuse tehtavad kontrollid, mis käsitlevad artikli 14 lõike 1 punktis c täpsustatud laiendatud kasutusala luba, piirduvad kohaldatavate siseriiklike eeskirjadega ning veeremi ja laiendatud kasutusala võrgustiku vahelise tehnilise ühilduvusega. Lube väljaandev asutus ei pea kordama eelmise loaga seoses tehtud kontrolle.

5. Lube väljaandev asutus koostab hindamistoimiku, mis sisaldab järgmist:

a) selge kinnitus selle kohta, kas hindamise tulemus on negatiivne või positiivne, kui tegemist on taotleja esitatud kasutusala käsitleva taotlusega, ning vajaduse korral kasutustingimused või piirangud;

a) kokkuvõte tehtud hindamistest;

b) asjaomase kasutusalaga seotud probleemide logil põhinev aruanne;

c) täidetud kontrollnimekiri, mis tõendab, et kõik II lisas ja vajaduse korral III lisas täpsustatud aspektid on hinnatud.

Artikkel 40

Taotluse hindamine kasutusalaga seotud asjaomaste riiklike ohutusasutuste poolt

1. Kasutusalaga seotud asjaomased riiklikud ohutusasutused hindavad III lisas loetletud aspekte. Kasutusalaga seotud asjaomaste riiklike ohutusasutuste tehtavad hindamised käsitlevad üksnes kasutusalaga seotud asjakohaseid siseriiklikke eeskirju, võttes arvesse artikli 37 lõikes 1 osutatud kokkulepitud korraldusi.

2. Nõuete koostamise hindamisel kontrollivad kasutusalaga seotud riiklikud ohutusasutused nõuete koostamiseks kasutatud meetodite abil taotleja poolt saadud tõendite täielikkust, asjakohasust ja vastavust.

3. Artikli 14 lõike 1 punktis d osutatud uue loa puhul piirdub kasutusalaga seotud riiklike ohutusasutuste tehtud hindamine veeremi osadega, mida on muudetud, ja nende mõjuga veeremi muutmata osadele.

4. Kasutusalaga seotud asjaomaste riiklike ohutusasutuse tehtavad kontrollid, mis käsitlevad artikli 14 lõike 1 punktis c osutatud laiendatud kasutusala luba, piirduvad kohaldatavate siseriiklike eeskirjadega ning veeremi ja laiendatud kasutusala võrgustiku vahelise tehnilise ühilduvusega. Kasutusalaga seotud riiklikud ohutusasutused ei pea kordama eelmise loaga seoses tehtud kontrolle.

5. Vastavalt direktiivi (EL) 2016/797 artiklitele 6 ja 14 kontrollivad kasutusalaga seotud riiklikud ohutusasutused lisaks III lisas loetletud aspektidele ka seda, kas vastavalt artikli 8 lõikele 2 on registreeritud muud asjakohast teavet, ja võtavad seda taotluse hindamisel arvesse. Kõik tõstatatud küsimused kantakse probleemide logisse vastavalt artiklile 41.

6. Kasutusalaga seotud riiklikud ohutusasutused koostavad hindamistoimiku, mis sisaldab järgmist:

a) selge kinnitus selle kohta, kas hindamise tulemus on negatiivne või positiivne, kui tegemist on taotleja esitatud kasutusala käsitleva taotlusega, ning vajaduse korral kasutustingimused ja piirangud;

b) kokkuvõte tehtud hindamistest;

c) asjaomase kasutusalaga seotud probleemide logil põhinev aruanne;

d) täidetud kontrollnimekiri, mis tõendab, et kõik III lisas loetletud aspektid on hinnatud.

Artikkel 41

Küsimuste kategoriseerimine

1. Lube väljaandev asutus ja vajaduse korral kasutusalaga seotud riiklikud ohutusasutused kannavad taotlustoimiku hindamise käigus tekkinud küsimused probleemide logisse ja kategoriseerivad need järgmiselt:

a) 1. tüüp: küsimused, mis taotlustoimiku mõistmiseks nõuavad taotlejalt reageerimist;

b) 2. tüüp: küsimused, mis võivad viia taotlustoimiku muutmiseni või nõuavad taotlejalt väikesemahuliste meetmete võtmist; võetavate meetmete üle otsustab taotleja ja need ei takista veeremitüübi loa ja/või veeremi turule laskmise loa väljaandmist;

c) 3. tüüp: küsimus, mis eeldab taotlejalt taotlustoimiku muutmist, kuid ei takista veeremitüübi loa ja/või veeremi turule laskmise loa väljaandmist veeremi kasutamise tingimustega või muude piirangutega, mis on taotleja poolt taotluses täpsustatutest põhjalikumad ja/või rangemad; küsimusega tuleb siiski tegeleda, et saaks välja anda veeremitüübi loa ja/või veeremi turule laskmise loa; ettepaneku küsimuse lahendamiseks võetavate meetmete kohta teeb taotleja ja need lepitakse kokku küsimuse tõstatanud isikuga;

d) 4. tüüp: küsimus, mis eeldab taotlejalt taotlustoimiku muutmist; veeremitüübi luba ja/või veeremi turule laskmise luba ei anta, kui küsimus ei ole lahendatud; ettepaneku küsimuse lahendamiseks võetavate meetmete kohta teeb taotleja ja need lepitakse kokku küsimuse tõstatanud isikuga. 4. tüübi küsimus hõlmab eelkõige direktiivi (EL) 2016/797 artikli 26 lõike 2 kohast mittevastavust.

2. Pärast seda, kui taotleja on küsimusele reageerinud või sellele vastavalt meetmeid võtnud, hindavad lube väljaandev asutus või kasutusalaga seotud asjaomased riiklikud ohutusasutused tõstatatud küsimusi uuesti, kategoriseerivad need vajaduse korral uuesti ja määravad igale tõstatatud küsimusele ühe järgmistest staatustest:

a) „lahendamata küsimus“, kui taotleja esitatud tõendusmaterjal ei ole piisav ja vajatakse veel lisateavet;

b) „lahendatud küsimus“, kui taotleja on sobivalt reageerinud ja vastuseta küsimusi ei ole.

Artikkel 42

Põhjendatud kahtlus

1. Põhjendatud kahtluse korral võivad lube väljaandev asutus ja/või kasutusalaga seotud asjaomased riiklikud ohutusasutused teha ühte või mitut järgmistest variantidest:

a) kontrollida põhjalikumalt ja üksikasjalikumalt taotluses esitatud teavet;

b) nõuda taotlejalt lisateavet;

c) nõuda, et taotleja teeks võrgustikus katseid.

2. Lube väljaandva asutuse ja/või kasutusalaga seotud asjaomaste riiklike ohutusasutuste taotluses täpsustatakse küsimus, mis eeldab taotlejalt tegutsemist, kuid ei täpsustata taotleja poolt võetavate parandusmeetmete laadi ega sisu. Taotleja otsustab, milline on sobivaim viis lube väljaandva asutuse ja/või kasutusalaga seotud asjaomaste riiklike ohutusasutuste taotlusele vastamiseks.

3. Lube väljaandev asutus kooskõlastab taotleja pakutud meetmed kasutusalaga seotud asjaomaste riiklike ohutusasutustega.

4. Lube väljaandev asutus ja kasutusalaga seotud asjaomased riiklikud ohutusasutused kasutavad põhjendatud kahtluse haldamiseks artiklis 41 osutatud probleemide logi, ilma et see piiraks artikli 35 kohaldamist. Põhjendatud kahtlusega on alati seotud järgmine:

a) see liigitatakse artikli 41 lõike 1 punkti d kohaselt 4. tüübi alla,

b) sellele lisatakse selgitus ning

c) see sisaldab selget kirjeldust küsimuse kohta, millele taotleja peab vastama.

5. Kui taotleja nõustub lube väljaandva asutuse ja/või kasutusalaga seotud asjaomaste riiklike ohutusasutuste taotluse korral esitama lisateavet vastavalt lõike 1 punktidele b ja c, määratakse lisateabe esitamise tähtaeg kindlaks kooskõlas artikli 34 lõigetega 5 ja 6.

6. Kui põhjendatud kahtlust on võimalik kõrvaldada, kehtestades veeremi kasutamise tingimused või muud piirangud, mis on taotleja poolt taotluses täpsustatutest põhjalikumad ja/või rangemad, ja kui taotleja sellega nõustub, võib veeremitüübi loa ja/või veeremi turule laskmise loa anda välja selliste veeremi kasutamise tingimuste või muude piirangute alusel.

7. Kui taotleja ei nõustu esitama lisateavet, et kõrvaldada lube väljaandva asutuse või kasutusalaga seotud asjaomaste riiklike ohutusasutuste avaldatud põhjendatud kahtlust, teeb lube väljaandev asutus otsuse kättesaadava teabe põhjal.

Artikkel 43

Lube väljaandva asutuse tehtavad kontrollid, mis käsitlevad kasutusalaga seotud asjaomaste riiklike ohutusasutuste tehtud hindamisi

1. Lube väljaandev asutus kontrollib, kas kasutusalaga seotud riiklike ohutusasutuste tehtud hindamised on artikli 40 lõike 6 punktis a osutatud hindamistulemuste osas üksteisega kooskõlas.

2. Kui lõikes 1 osutatud kontrolli tulemus näitab, et kasutusalaga seotud riiklike ohutusasutuste tehtud hindamised on üksteisega kooskõlas, kontrollib lube väljaandev asutus järgmist:

a) artikli 40 lõike 6 punktis d osutatud kontrollnimekiri on täielikult täidetud;

b) kõik asjakohased küsimused on lahendatud.

3. Kui lõikes 1 osutatud kontrolli tulemus näitab, et hindamised ei ole üksteisega kooskõlas, palub lube väljaandev asutus kasutusalaga seotud asjaomastel riiklikel ohutusasutustel põhjusi täiendavalt uurida. Selle uurimise tulemusel kohaldatakse üht järgmistest alternatiividest:

a) lube väljaandev asutus võib artiklis 39 osutatud hindamise läbi vaadata;

b) kasutusalaga seotud asjaomased riiklikud ohutusasutused võivad oma hindamise läbi vaadata.

4. Lõikes 3 osutatud kasutusalaga seotud riiklike ohutusasutuste uurimiste tulemusi jagatakse kõikide kasutusalaga seotud riiklike ohutusasutustega, kes on seotud veeremitüübi loa ja/või veeremi turule laskmise loaga.

5. Kui lõike 2 punktis a osutatud kontrollnimekiri ei ole täielik või kui on veel küsimusi, mida ei ole vastavalt lõike 2 punktile b lahendatud, palub lube väljaandev asutus kasutusalaga seotud asjaomastel riiklikel ohutusasutustel põhjusi täiendavalt uurida.

6. Kasutusalaga seotud riiklikud ohutusasutused esitavad vastused lube väljaandva asutuse taotlustele, mis käsitlevad lõikes 3 osutatud hindamiste vastuolusid, lõike 2 punktis a osutatud kontrollnimekirjade mittetäielikkust ja/või küsimusi, mida ei ole lahendatud vastavalt lõike 2 punktile b. Lube väljaandev asutus võtab täielikult arvesse kasutusalaga seotud riiklike ohutusasutuste tehtud hindamisi, mis käsitlevad kohaldatavaid siseriiklikke eeskirju. Lube väljaandva asutuse tehtavad kontrollid piirduvad hindamiste kooskõlaga ning lõigetes 1 ja 2 osutatud hindamiste täielikkusega.

7. Kui lube väljaandva asutuse ja kasutusalaga seotud asjaomaste riiklike ohutusasutuste vahel esineb erimeelsusi, kohaldatakse direktiivi (EL) 2016/797 artikli 21 lõikes 7 osutatud vahekohtumenetlust.

Artikkel 44

Direktiivi (EL) 2016/797 artikli 21 lõike 7 ja määruse (EL) 2016/796 artikli 12 lõike 4 punkti b kohane vahekohtumenetlus

Kui lube väljaandvaks asutuseks on amet, siis võib ta kasutusalaga seotud asjaomaste riiklike ohutusasutustega konsulteerides loa andmise menetluse peatada koostöö ajaks, mida on vaja teha vastastikku vastuvõetavas hindamises kokkuleppimiseks, ja vajaduse korral selle ajani, kui apellatsiooninõukogu teeb otsuse direktiivi (EL) 2016/797 artikli 21 lõikes 7 sätestatud tähtaja jooksul. Amet esitab taotlejale peatamise põhjused.

Artikkel 45

Taotluse hindamise järeldused

1. Lube väljaandev asutus tagab, et taotluse hindamise protsess on toimunud nõuetekohaselt, kontrollides sõltumatult, et:

a) taotluse hindamise protsessi eri etapid on toimunud nõuetekohaselt;

b) on piisavalt tõendeid, mis näitavad, et kõiki taotluse asjakohaseid aspekte on hinnatud;

c) taotlejalt on saadud kirjalikud vastused 3. ja 4. tüübi küsimustele ning lisateabe esitamise taotlustele;

d) 3. ja 4. tüübi küsimused on lahendatud või kui neid ei ole lahendatud, siis on esitatud selged dokumenteeritud põhjendused;

e) hindamised ja tehtud otsused on dokumenteeritud, õiglased ja järjepidevad;

f) tehtud järeldused põhinevad hindamistoimikutel ja kajastavad hindamist tervikuna.

2. Kui jõutakse järeldusele, et taotluse hindamise protsess on toimunud nõuetekohaselt, piisab lõike 1 nõuetekohase kohaldamise kinnitamisest ja lisatud märkustest.

3. Kui jõutakse järeldusele, et taotluse hindamise protsess ei ole toimunud nõuetekohaselt, tuleb sellele järeldusele jõudmise kohta esitada selged ja konkreetsed põhjendused.

4. Hindamise lõpetamisel täidab lube väljaandev asutus lõiget 2 või 3 hõlmava hindamistoimiku artikli 39 lõike 5 ja artikli 40 lõike 6 kohaselt esitatud hindamistoimikute alusel.

5. Lube väljaandev asutus esitab lõikes 4 osutatud hindamistoimikus esitatud järelduste kohta dokumenteeritud põhjendused.

Artikkel 46

Loa andmise või taotluse tagasilükkamise otsus

1. Lube väljaandev asutus teeb otsuse veeremitüübi loa ja/või veeremi turule laskmise loa andmise kohta või taotluse tagasilükkamise kohta ühe nädala jooksul pärast hindamise lõpetamist, ilma et see piiraks artikli 34 kohaldamist. See otsus tehakse artikli 45 lõikes 5 osutatud dokumenteeritud põhjenduste alusel.

2. Lube väljaandev asutus annab veeremitüübi loa ja/või veeremi turule laskmise loa välja juhul, kui II lisas ja vajaduse korral III lisas loetletud aspektide hindamine annab piisava kinnituse selle kohta, et taotleja ja taotlejat toetavad osalised on täitnud oma ülesanded vajalikus ulatuses vastavalt artiklile 38.

3. Kui II lisas ja vajaduse korral III lisas loetletud aspektide hindamine ei anna piisavat kinnitust selle kohta, et taotleja ja taotlejat toetavad osalised on täitnud oma kohustused ja ülesanded vajalikus ulatuses vastavalt artiklile 38, lükkab lube väljaandev asutus taotluse tagasi.

4. Lube väljaandev asutus esitab oma otsuses järgmise teabe:

a) veeremi kasutamise tingimused ja muud piirangud;

b) otsuse põhjendused;

c) võimalus ja vahendid otsuse vaidlustamiseks ning asjakohased tähtajad.

5. Veeremi kasutamise tingimused ja muud piirangud määratakse kindlaks vastavalt veeremitüübi peamistele konstruktsiooniomadustele.

6. Loa andmise otsus ei tohi sisaldada ühtki ajaliselt piiratud veeremi kasutamise tingimust ega muud piirangut, välja arvatud juhul, kui on täidetud järgmised tingimused:

a) see on nõutav, kuna vastavust KTKdele ja/või siseriiklikele eeskirjadele ei saa enne loa andmist täielikult tõendada, ja/või

b) KTKde ja/või siseriiklike eeskirjadega nõutakse, et taotleja esitaks vastavuse kohta usutava hinnangu.

Sel juhul võib luba sisaldada tingimust, et hinnangule vastavat toimivust tuleb kindlaksmääratud ajavahemiku jooksul tegelikes oludes tõestada.

7. Lõplik otsus veeremitüübi loa ja/või veeremi turule laskmise loa andmise või taotluse tagasilükkamise kohta salvestatakse ühtses kontaktpunktis ning edastatakse koos hindamistoimikuga ühtse kontaktpunkti kaudu taotlejale ja kasutusalaga seotud asjaomastele riiklikele ohutusasutustele.

8. Kui otsusega lükatakse taotlus tagasi või antakse veeremitüübi luba ja/või veeremi turule laskmise luba, mille puhul kehtivad veeremi kasutamise tingimused ja muud piirangud, mis erinevad taotleja poolt taotluses täpsustatutest, võib taotleja taotleda, et lube väljaandev asutus vaataks oma otsuse läbi vastavalt käesoleva määruse artiklile 51. Kui taotleja ei ole lube väljaandva asutuse vastusega rahul, võib ta esitada kaebuse pädevale asutusele vastavalt direktiivi (EL) 2016/797 artikli 21 lõikele 11.

7. PEATÜKK

LÕPLIK DOKUMENTATSIOON

Artikkel 47

Veeremitüübi loa ja/või veeremi turule laskmise loaga seotud lõplik dokumentatsioon

1. Veeremitüübi luba ja/või veeremi turule laskmise luba vormistatakse dokumendina, mis sisaldab artiklis 48 ja/või artiklis 49 osutatud teavet.

2. Väljaantud veeremitüübi loale ja/või veeremi turule laskmise loale määratakse kordumatu Euroopa identifitseerimisnumber (EIN), mille ülesehituse ja sisu kindlaksmääramise ja haldamise eest vastutab amet.

3. Veeremitüübi luba ja/või veeremi turule laskmise luba võib sisaldada veeremi kasutamise tingimusi ja muid piiranguid, mis erinevad taotleja poolt taotluses täpsustatutest.

4. Lube väljaandev asutus kuupäevastab ja allkirjastab nõuetekohaselt veeremitüübi loa ja/või veeremi turule laskmise loa.

5. Lube väljaandev asutus tagab, et artikli 46 kohaselt tehtud otsus ja selle juurde kuuluv täielik toimik arhiveeritakse vastavalt artiklile 52.

Artikkel 48

Väljaantud veeremitüübi loas sisalduv teave

Lube väljaandva asutuse poolt välja antud veeremitüübi luba sisaldab järgmist teavet:

a) õiguslik alus, mis annab lube väljaandvale asutusele õiguse anda välja veeremitüübi luba;

b) andmed järgmise kohta: i) lube väljaandev asutus, ii) taotlus, iii) artiklis 14 täpsustatud loa andmise juhtum, iv) veeremitüübi loa taotleja, v) veeremitüübi loaga seotud Euroopa identifitseerimisnumber (EIN);

c) veeremitüübi peamiste konstruktsiooniomaduste kindlaksmääramine: i) märgitud tüübi- ja/või projektihindamistõendile, ii) veeremi kasutusala, iii) veeremi kasutamise tingimused ja muud piirangud, iv) määruse (EL) nr 402/2013 artikli 16 kohased viited (sealhulgas dokumendi andmed ja versioon) määruse (EL) nr 402/2013 artikli 3 punktis 11 osutatud taotleja koostatud (veeremitüüpi käsitlevale) kirjalikule deklaratsioonile;

d) andmed järgmise kohta: i) veeremitüübi tunnus vastavalt komisjoni rakendusotsuse 2011/665/EL (6) II lisale, ii) vajaduse korral veeremitüübi variandid, iii) vajaduse korral veeremitüübi versioonid, iv) KTKdes ja vajaduse korral siseriiklikes eeskirjades sätestatud parameetrite väärtused veeremiüksuse ja kasutusala vahelise tehnilise ühilduvuse kontrollimiseks, v) veeremitüübi vastavus asjakohastele KTKdele ja siseriiklikele eeskirjadele, mis on seotud lõike 1 punkti d alapunktis iv osutatud parameetritega;

e) viited allsüsteemide EÜ vastavustõendamise deklaratsioonidele;

f) viited muudele liidu või siseriiklikele õigusaktidele, millega veeremitüüp on kooskõlas;

g) viited artikli 45 lõikes 5 osutatud dokumenteeritud põhjendustele;

h) veeremitüübile loa andmise otsuse tegemise kuupäev ja koht;

i) veeremitüübile loa andmise otsusele allakirjutaja ning

j) võimalus ja vahendid otsuse vaidlustamiseks ning asjakohased tähtajad, sealhulgas teave siseriikliku apellatsioonimenetluse kohta.

Artikkel 49

Väljaantud veeremi turule laskmise loas sisalduv teave

Lube väljaandva asutuse poolt välja antud veeremi turule laskmise luba sisaldab järgmist teavet:

a) õiguslik alus, mis annab lube väljaandvale asutusele õiguse anda välja veeremi turule laskmise luba;

b) andmed järgmise kohta: i) lube väljaandev asutus, ii) taotlus, iii) artiklis 14 täpsustatud loa andmise juhtum; iv) veeremi turule laskmise loa taotleja, v) veeremi turule laskmise loaga seotud Euroopa identifitseerimisnumber (EIN);

c) viited veeremitüübi registreerimisele ERATV-registris, sealhulgas vajaduse korral teave veeremitüübi variandi ja/või veeremitüübi versiooni kohta;

d) andmed järgmise kohta: i) veeremid, ii) kasutusala, iii) veeremi kasutamise tingimused ja muud piirangud;

e) viited allsüsteemide EÜ vastavustõendamise deklaratsioonidele;

f) viited muudele liidu või siseriiklikele õigusaktidele, millega veerem on kooskõlas;

g) viited artikli 45 lõikes 5 osutatud dokumenteeritud põhjendustele;

h) artikli 14 lõike 1 punkti e kohase tüübile vastavuse loa puhul viited loa saanud veeremitüübi vastavusdeklaratsioonile, sealhulgas vajaduse korral teave veeremitüübi versiooni ja/või veeremitüübi variandi kohta;

i) veeremi turule laskmise loa andmise otsuse tegemise kuupäev ja koht;

j) veeremi turule laskmise loa andmise otsusele allakirjutaja ning

k) võimalus ja vahendid otsuse vaidlustamiseks ning asjakohased tähtajad, sealhulgas teave siseriikliku apellatsioonimenetluse kohta.

Artikkel 50

Registreerimine ERATV-registris ja ERADIS-andmebaasis

1. Lube väljaandev asutus täidab ERATV-registrit, kasutades teavet, mille taotleja esitas veeremitüübi loa taotluse osana. Taotleja vastutab lube väljaandvale asutusele esitatud andmete tervikluse eest. Lube väljaandev asutus vastutab taotleja esitatud andmete kooskõla kontrollimise eest ja ERATV-registri kande avalikkusele kättesaadavaks tegemise eest.

2. Lube väljaandev asutus tagab, et Euroopa Raudteeagentuuri koostalitlus- ja ohutusalast andmebaasi (edaspidi „ERADIS“) ajakohastatakse vastavalt vajadusele enne veeremitüübi loa ja/või veeremi turule laskmise loa andmist.

3. Artikli 15 lõike 1 punkti c ja artikli 15 lõike 3 alusel tehtud muudatuste puhul registreerib lube väljaandev asutus veeremitüübi uue versiooni või veeremitüübi variandi uue versiooni ERATV-registris, kasutades veeremitüübi loa omaniku esitatud teavet. Veeremitüübi loa omanik vastutab lube väljaandvale asutusele esitatud andmete tervikluse eest. Lube väljaandev asutus vastutab veeremitüübi loa omaniku esitatud andmete kooskõla kontrollimise eest ja ERATV-registri kande avalikkusele kättesaadavaks tegemise eest.

Oodates veeremitüübi uue versiooni või veeremitüübi variandi uue versiooni registreerimist, võib uuele versioonile vastavaks muudetud veeremit viivitamata käitada.

Artikkel 51

Läbivaatamine direktiivi (EL) 2016/797 artikli 21 lõike 11 alusel

1. Kui lube väljaandva asutuse otsus sisaldab tagasilükkamist või veeremi kasutamise tingimusi ja muid piiranguid, mis erinevad taotleja poolt taotluses täpsustatutest, võib taotleja taotleda otsuse läbivaatamist ühe kuu jooksul alates selle kättesaamise kuupäevast. Taotleja esitab taotluse ühtse kontaktpunkti kaudu.

2. Läbivaatamise taotlus sisaldab loetelu küsimustest, mida taotleja arvates ei ole veeremile loa andmise menetluse jooksul nõuetekohaselt arvesse võetud.

3. Mis tahes lisateavet, mis on koostatud ja esitatud ühtse kontaktpunkti kaudu pärast loa andmise otsuse tegemise kuupäeva, ei võeta tõendusmaterjalina arvesse.

4. Lube väljaandev asutus, kes teeb vajaduse korral koostööd kasutusalaga seotud asjaomaste riiklike ohutusasutustega, tagab läbivaatamise erapooletuse.

5. Läbivaatamise käigus käsitletakse küsimusi, millega taotleja taotluse kohaselt põhjendatakse lube väljaandva asutuse negatiivset otsust.

6. Kui lube väljaandvaks asutuseks on amet, siis tuleb tema otsuse tühistamist või kinnitamist käsitlev otsus vajaduse korral läbi vaadata koostöös kasutusalaga seotud asjaomaste riiklike ohutusasutustega.

7. Lube väljaandev asutus annab kahe kuu jooksul alates otsuse läbivaatamise taotluse saamisest teada, kas ta kinnitab või tühistab oma esimese otsuse. Kõnealune otsus edastatakse asjaomastele pooltele ühtse kontaktpunkti kaudu.

Artikkel 52

Artikli 46 kohaselt tehtud otsuse ja otsuse juurde kuuluva täieliku toimiku arhiveerimine

1. Artikli 46 kohaselt tehtud otsust ja otsuse juurde kuuluvat täielikku toimikut säilitatakse ühtses kontaktpunktis vähemalt 15 aastat.

2. Artikli 46 kohaselt lube väljaandva asutuse poolt tehtud otsuse juurde kuuluv täielik toimik sisaldab kõiki lube väljaandva asutuse kasutatud dokumente ja kasutusalaga seotud asjaomaste riiklike ohutusasutuste hindamistoimikuid.

3. Pärast lõikes 1 osutatud säilitamisaja lõppu kantakse artikli 46 kohaselt veeremitüübi loa ja/või veeremi turule laskmise loa andmise kohta tehtud otsus ja selle juurde kuuluv täielik toimik ajaloolisse arhiivi ning neid säilitatakse viis aastat pärast veeremi kasutusea lõppemist, nagu see on märgitud direktiivi (EL) 2016/797 artiklis 47 osutatud registris.

8. PEATÜKK

VÄLJAANTUD LOA PEATAMINE, TÜHISTAMINE VÕI MUUTMINE

Artikkel 53

Väljaantud loa peatamine, tühistamine või muutmine

1. Lube väljaandev asutus võib kohaldada ajutisi ohutusmeetmeid, peatades veeremitüübi loa vastavalt direktiivi (EL) 2016/797 artikli 26 lõikele 3.

2. Direktiivi (EL) 2016/797 artikli 26 lõikes 3 osutatud juhtudel ja pärast tõsise ohutusriski kõrvaldamiseks võetud meetmete läbivaatamist võib loa andnud lube väljaandev asutus otsustada loa tühistada või seda muuta vastavalt direktiivi (EL) 2016/797 artikli 26 lõikele 4.

3. Taotleja võib esitada otsuse peale kaebuse, et tühistada või muuta luba vastavalt direktiivi (EL) 2016/797 artikli 26 lõikele 5.

4. Lube väljaandev asutus teatab ametile otsusest luba tühistada või seda muuta ja esitab oma otsuse põhjendused. Amet teatab kõikidele riiklikele ohutusasutustele otsusest luba tühistada või seda muuta ja esitab otsuse põhjendused.

Artikkel 54

Väljaantud loa peatamise, tühistamise või muutmise mõju ERATV-registris, ERADIS-andmebaasis ja raudteeveeremi registris registreerimisele

1. Kui lube väljaandev asutus teeb otsuse veeremitüübi luba tühistada, peatada või seda muuta, siis ajakohastab ta vastavalt ERATV-registrit kooskõlas direktiivi (EL) 2016/797 artikli 26 lõike 4 sätetega, ja tagab, et ka ERADIS-andmebaasi ajakohastatakse vastavalt.

2. Liikmesriik, kus veerem on registreeritud, tagab, et veeremitüübi loa ja/või veeremi turule laskmise loa tühistamise või muutmise otsus kajastub direktiivi (EL) 2016/797 artikli 47 osutatud registris.

9. PEATÜKK

LÕPPSÄTTED

Artikkel 55

Üleminekusätted

1. Kui riiklik ohutusasutus tunnistab, et ta ei suuda veeremile antavat luba direktiivi 2008/57/EÜ kohaselt asjaomases liikmesriigis välja anda enne asjaomast kuupäeva, teatab ta sellest viivitamata taotlejale ja ametile.

2. Direktiivi (EL) 2016/797 artikli 21 lõikes 8 osutatud juhtudel otsustab taotleja, kas tema taotluse hindamist jätkab riiklik ohutusasutus või esitab ta taotluse ametile. Taotleja teavitab nii riiklikku ohutusasutust kui ka ametit ning kohaldatakse järgmist:

a) kui taotleja on otsustanud esitada taotluse ametile, siis riiklik ohutusasutus edastab taotlustoimiku ja oma hindamise tulemused ametile. Amet aktsepteerib riikliku ohutusasutuse tehtud hindamist;

b) kui taotleja on otsustanud jätkata menetlust riikliku ohutusasutusega, viib riiklik ohutusasutus taotluse hindamise lõpule ja teeb otsuse veeremitüübi loa ja/või veeremi turule laskmise loa andmise kohta vastavalt direktiivi (EL) 2016/797 artiklile 21 ja käesolevale määrusele.

3. Kui kasutusala ei piirdu ainult ühe liikmesriigiga, siis on lube väljaandvaks asutuseks amet ja kohaldatakse lõike 2 punktis a sätestatud menetlust.

4. Lõigetes 2 ja 3 osutatud juhtudel esitab taotleja veeremitüübi loa ja/või veeremi turule laskmise loa läbivaadatud taotluse ühtse kontaktpunkti kaudu vastavalt käesolevale määrusele. Taotleja võib toimiku täiendamiseks paluda abi asjaomastelt lube väljaandvatelt asutustelt.

5. Veeremitüübi loast ja/või veeremi turule laskmise loast, mille amet annab välja ajavahemikus alates 16. juunist 2019 kuni 16. juunini 2020, jäetakse välja kõikide nende liikmesriikide võrgustik või võrgustikud, kes on teavitanud ametit ja komisjoni kooskõlas direktiivi (EL) 2016/797 artikli 57 lõikega 2 ning kes ei ole kõnealust direktiivi veel üle võtnud ega jõustanud oma siseriiklikke ülevõtmismeetmeid. Sellise teate saatnud liikmesriikide riiklikud ohutusasutused:

a) käsitavad ameti poolt välja antud veeremitüübi luba direktiivi 2008/57/EÜ artikli 26 kohaselt väljaantud veeremitüübi loaga samaväärsena ja kohaldavad kõnealuse veeremitüübi suhtes direktiivi 2008/57/EÜ artikli 26 lõiget 3;

b) tunnistavad ameti poolt välja antud veeremitüübi loa direktiivi 2008/57/EÜ artikli 22 või 24 kohaselt väljaantud esimese loaga samaväärseks ja annavad välja täiendava loa vastavalt 2008/57/EÜ artiklile 23 või 25.

6. Lõike 2 punktis a ja lõikes 5 osutatud juhtudel teeb riiklik ohutusasutus koostööd ja koordineerib oma tegevust ametiga, et hinnata direktiivi (EL) 2016/797 artikli 21 lõike 5 punktis a sätestatud elemente.

7. Määruse (EL) nr 321/2013 (vagunite KTK) lisa punktile 7.1.2 ja veeremi turule laskmise loale vastavaid kaubavaguneid käsitatakse ajavahemikul 16. juunist 2019 kuni 16. juunini 2020 veeremina, millel on direktiivile 2008/57/EÜ vastav kasutuselevõtu luba, liikmesriikides, kes on teavitanud ametit ja komisjoni kooskõlas direktiivi (EL) 2016/797 artikli 57 lõikega 2 ning kes ei ole kõnealust direktiivi veel üle võtnud ega jõustanud oma siseriiklikke ülevõtmismeetmeid.

Artikkel 56

Jõustumine ja kohaldamine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 16. juunist 2019 liikmesriikides, kes ei ole ametit ega komisjoni direktiivi (EL) 2016/797 artikli 57 lõike 2 kohaselt teavitanud. Alates 16. juunist 2020 kohaldatakse seda kõikides liikmesriikides.

Artikli 55 lõiget 1 kohaldatakse siiski kõikides liikmesriikides alates 16. veebruarist 2019. Artikli 55 lõigetes 2, 3, 4 ja 6 sätestatud lihtsustavad meetmed tehakse kättesaadavaks alates 16. veebruarist 2019. Artikli 55 lõiget 5 kohaldatakse kõikides liikmesriikides alates 16. juunist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 4. aprill 2018 Komisjoni nimel president Jean-Claude JUNCKER

(1) Euroopa Parlamendi ja nõukogu 11. mai 2016. aasta direktiiv (EL) 2016/797 Euroopa Liidu raudteesüsteemi koostalitluse kohta (uuesti sõnastatud) (ELT L 138, 26.5.2016, lk 44).

(2) Euroopa Parlamendi ja nõukogu 11. mai 2016. aasta määrus (EL) 2016/796, mis käsitleb Euroopa Liidu Raudteeametit ja millega tunnistatakse kehtetuks määrus (EÜ) nr 881/2004 (ELT L 138, 26.5.2016, lk 1).

(3) Euroopa Parlamendi ja nõukogu 17. juuni 2008. aasta direktiiv 2008/57/EÜ ühenduse raudteesüsteemi koostalitlusvõime kohta (ELT L 191, 18.7.2008, lk 1).

(4) Nõukogu 23. juuli 1996. aasta direktiiv 96/48/EÜ üleeuroopalise kiirraudteevõrgustiku koostalitlusvõime kohta (EÜT L 235, 17.9.1996, lk 6).

(5) Komisjoni 30. aprilli 2013. aasta rakendusmäärus (EL) nr 402/2013 riskihindamise ühise ohutusmeetodi kohta ja määruse (EÜ) nr 352/2009 kehtetuks tunnistamise kohta (ELT L 121, 3.5.2013, lk 8).

(6) Komisjoni 4. oktoobri 2011. aasta rakendusotsus 2011/665/EL lubatud raudteeveeremitüüpide Euroopa registri kohta (ELT L 264, 8.10.2011, lk 32).

I LISA Taotluse sisu K) tähendab kohustuslikku teavet, mille taotleja peab esitama. V) tähendab vabatahtlikku teavet, mida taotleja võib veel lisaks esitada. 1. Taotluse liik (K): 1.1. Veeremitüübi luba a) Veeremitüübi variandid (vajaduse korral) b) Veeremitüübi versioonid (vajaduse korral) 1.2. Turule laskmise luba a) Üksikveerem või b) Veeremiseeria 2. Loa andmise juhtum (K): 2.1. Esimene luba 2.2. Uus luba 2.3. Kasutusala laiendamine 2.4. Veeremitüübi uuendatud luba 2.5. Veeremitüübile vastavuse luba 3. Kasutusala (K): 3.1. Liikmesriigid 3.2. Võrgustikud (liikmesriigi kohta) 3.3. Sarnaste võrgustiku omadustega naaberliikmesriikide jaamad, kui need asuvad piiri lähedal vastavalt direktiivi (EL) 2016/797 artikli 21 lõikele 8 (vajaduse korral) 3.4. Laiendatud kasutusala määratlus (kehtib üksnes loatüübi „Laiendatud kasutusala“ korral) 3.5. Kogu ELi võrgustik 4. Väljaandev asutus (K): 4.1. Agentuur või 4.2. Liikmesriigi riiklik ohutusasutus (asjakohane üksnes juhul, kui kasutusala piirdub ühe liikmesriigiga ja taotleja on esitanud taotluse vastavalt direktiivi (EL) 2016/797 artikli 21 lõikele 8) 5. Taotleja andmed: 5.1. Ärinimi (K) 5.2. Taotleja nimi (K) 5.3. Lühend (V) 5.4. Täielik postiaadress (K) 5.5. Telefon (K) 5.6. Faks (V) 5.7. E-post (K) 5.8. Veebisait (V) 5.9. Käibemaksukohustuslasena registreerimise number (V) 5.10. Muu asjakohane teave (V) 6. Kontaktisiku andmed: 6.1. Eesnimi (K) 6.2. Perekonnanimi (K) 6.3. Ametinimetus või -koht (K) 6.4. Täielik postiaadress (K) 6.5. Telefon (K) 6.6. Faks (V) 6.7. E-post (K) 6.8. Kasutatavad keeled (K) 7. Veeremitüübi loa praegune omanik (ei kohaldata esimese loa puhul) (K): 7.1. Ärinimi (K) 7.2. Veeremitüübi loa omaniku nimi (K) 7.3. Lühend (V) 7.4. Täielik postiaadress (K) 7.5. Telefon (K) 7.6. Faks (V) 7.7. E-post (K) 7.8. Veebisait (V) 7.9. Käibemaksukohustuslasena registreerimise number (K) 7.10. Muu asjakohane teave (V) 8. Hindamisasutusi käsitlev teave (K): 8.1. Teavitatud asutus(ed): a) Ärinimi (K) b) Teavitatud asutuse nimi (K) c) Teavitatud asutuse tunnusnumber (K) d) Lühend (V) e) Täielik postiaadress (K) f) Telefon (K) g) Faks (V) h) E-post (K) i) Veebisait (V) j) Käibemaksukohustuslasena registreerimise number (K) k) Muu asjakohane teave (V) 8.2. Teavitatud asutus(ed): a) Ärinimi (K) b) Määratud asutuse nimi (K) c) Lühend (V) d) Täielik postiaadress (K) e) Telefon (K) f) Faks (V) g) E-post (K) h) Veebisait (V) i) Käibemaksukohustuslasena registreerimise number (K) j) Muu asjakohane teave (V) 8.3. Hindamisasutus (CSM RA), ei kohaldata tüübile vastavuse loa puhul: a) Ärinimi (K) b) Hindamisasutuse (CSM RA) nimi (K) c) Lühend (V) d) Täielik postiaadress (K) e) Telefon (K) f) Faks (V) g) E-post (K) h) Veebisait (V) i) Käibemaksukohustuslasena registreerimise number (K) j) Muu asjakohane teave (V) 9. Eelnev tegevus: 9.1. Viide eelneva tegevuse alusele (V) 9.2. Muu asjakohane teave projekti kohta (V) 10. Veeremitüübi kirjeldus ((*) täpsustada vastavalt otsuse 2011/665/EL II lisale) (K): 10.1. Veeremitüübi tunnus (*) 10.2. Veeremitüübi versioonid (vajaduse korral) 10.3. Veeremitüübi variandid (vajaduse korral) 10.4. ERATV-registrisse (*) kandmise kuupäev (ei kohaldata esimese loa puhul) 10.5. Veeremitüübi nimetus (*) 10.6. Alternatiivne veeremitüübi nimetus (*) (vajaduse korral) 10.7. Kategooria (*) 10.8. Alamkategooria (*) 11. Veeremit käsitlev teave (täpsustada vastavalt otsusele 2007/756/EL, (1) kui on kättesaadav) (K): 11.1. Euroopa raudteeveeremi numbrid (EVN) või eelreserveeritud veereminumbrid 11.2. Muu veeremite kirjeldus, kui ENV või eelreserveeritud veereminumbrid puuduvad 12. Viide olemasolevale veeremitüübi loale (ei kohaldata esimese loa puhul) (K) 13. Muudatuste kirjeldus võrreldes lubatud veeremitüübiga (asjakohane üksnes uue loa puhul) (K) 14. Veeremi kasutamise tingimused ja muud piirangud (täpsustada vastavalt otsuse 2011/665/EL II lisale) (K): 14.1. Kodeeritud piirangud 14.2. Kodeerimata piirangud 15. CCS lisafunktsioonid (K) 16. Kohaldatavad eeskirjad (K): 16.1. KTKd, sh viide Euroopa Liidu Teatajas avaldatud õigusaktile 16.2. KTKde erisätted kogu ELi võrgustikku hõlmava kasutusala kohta (vajaduse korral) 16.3. KTK uuemast versioonist pärit nõuete valiku täpsustus võrreldes hindamisel kohaldatava KTKga (sh tühistatud nõuded) (vajaduse korral) 16.4. Siseriiklikud eeskirjad (vajaduse korral) 16.5. KTKde kohaldamata jätmine kooskõlas direktiivi (EL) 2016/797 artikliga 7 (vajaduse korral) 16.6. Laiendatud kasutusala puhul kohaldatavad eeskirjad. 16.7. Ajakohastatud KTKd ja/või siseriiklikud eeskirjad (kohaldatakse ainult veeremitüübi loa uuendamisel) 17. Taotleja kinnitus ja allkiri (K) 18. Lisad (K): Taotlusse lisatav teave määratakse kindlaks eraldi iga loaandmisjuhu kohta. (x) kohaldatavat loaandmisjuhtu käsitlevas veerus märgib, et teave on konkreetsel loaandmisjuhul kohustuslik (K). Esimene luba Veeremitüübi uuendatud luba Kasutusala laiendamine Uus luba Veeremitüübile vastavuse luba 18.1 Täiendavad tõendid nõuete koostamisel vastavalt artikli 13 lõikele 1. Kui taotleja kasutab määruse (EL) nr 402/2013 I lisas sätestatud meetodit, kuuluvad täiendavate tõendite hulka määruse (EL) nr 402/2013 artiklis 16 osutatud taotleja deklaratsioon ja määruse nr (EL) nr 402/2013 artiklis 15 osutatud ohutuse hindamise aruanne. Muu meetodi kasutamisel peab tõendite puhul tõendama, et need pakuvad samasugust kindlust kui määruse (EL) nr 402/2013 I lisas sätestatud meetod. X X X 18.2 Vastavustabel, mis näitab, kust II ja III lisa kohaselt hinnatavate aspektide kohta teavet leida. X X X X 18.3 Direktiivi (EL) 2016/797 artikli 7 kohast KTKde kohaldamata jätmist käsitlevad asjakohased otsused (vajaduse korral). X X X X X 18.4 Veeremitüübi vastavusdeklaratsioon ja seonduvad dokumendid (direktiivi (EL) 2016/797 artikkel 24). X 18.5 Liikuvate allsüsteemide EÜ vastavustõendamise deklaratsioonid, sh lisatud tehnilised toimikud (direktiivi (EL) 2016/797 artikkel 15). X X X X 18.6 Taotlusele ja eelmist luba käsitlevale otsusele lisatud toimik või vajaduse korral viide artikli 46 kohasele otsusele ja täielikule lisatud toimikule ühtses kontaktpunktis arhiveeritud otsuse kohta. X X X 18.7 Nõuete koostamiseks kasutatud meetod ja vajaduse korral (2) selle kirjeldus järgmise puhul: a) direktiivi (EL) 2016/797 artiklis 3 ja III lisas täpsustatud olulised nõuded allsüsteemide jaoks; b) allsüsteemide tehniline ühilduvus veeremis; c) allasüsteemide ohutu integreerimine veeremis ning d) veeremi tehniline ühilduvus kasutusala võrgustikuga. X X X 18.8 Riskihindamise ühise ohutusmeetodiga ette nähtud ohutuse hindamise aruanne (määruse (EL) nr 402/2013 artikkel 15), mis hõlmab nõuete koostamist allsüsteemidega seotud oluliste ohutusnõuete ning allsüsteemidevahelise ohutu integreerimise puhul. X X X 18.9 KTKde ja/või siseriiklike eeskirjadega täielikult hõlmamata juhtudel dokumentaalsed tõendid veeremi tehnilise ühilduvuse kohta kasutusala võrgustikuga. X X X 18.10 Riske käsitlev deklaratsioon (määruse (EL) nr 402/2013 artikkel 16), mis hõlmab nõuete koostamist allsüsteemidega seotud oluliste ohutusnõuete ning allsüsteemidevahelise ohutu integreerimisega seotud KTKde ja siseriiklike eeskirjadega hõlmamata aspektide puhul. X X X 18.11 Riskihindamise ühise ohutusmeetodiga ette nähtud ohutuse hindamise aruanne (määruse (EL) nr 402/2013 artikkel 15), mis hõlmab veeremi üldise ohutustaseme võimalikku muutmist. X X 18.12 Riske käsitlev deklaratsioon (määruse (EL) nr 402/2013 artikkel 16), mis hõlmab veeremi üldise ohutustaseme võimalikku muutmist. X X 18.13 ERATV puhul nõutav teave (vastavalt otsuse 2011/665/EL II lisale). X X X 18.14 Hooldus- ja käitamisdokumendid (sh päästedokumendid), kui neid ei käsitleta punktides 18.4 ja/või 18.5. X X X (1) Komisjoni 9. novembri 2007. aasta otsus 2007/756/EÜ, millega võetakse vastu direktiivide 96/48/EÜ ja 2001/16/EÜ artikli 14 lõigetega 4 ja 5 ettenähtud riikliku raudteeveeremi registri ühised tehnilised kirjeldused (teatavaks tehtud numbri K(2007) 5357 all) (ELT L 305, 23.11.2007, lk 30). (2) Standardiseerimata meetodi korral.

II LISA Lube väljaandva asutuse tehtava hindamise aspektid Lube väljaandva asutuse hinnatav teave määratakse kindlaks eraldi iga loaandmisjuhu kohta. (x) kohaldatavat loaandmisjuhtu käsitlevas veerus märgib, et kõnealuse aspekti hindamine on konkreetsel loaandmisjuhul kohustuslik. Esimene luba Veeremitüübi uuendatud luba Kasutusala laiendamine Uus luba Tüübile vastavuse luba 1 Taotlus vastab eelneva tegevuse alusele (vajaduse korral). X X X X X 2 Taotleja on valinud sobiva loatüübi. X X X X X 3 Taotleja on loetlenud õiged KTKd ja muud kohaldatavad liidu õigusaktid. X X X X 4 Valitud vastavushindamisasutused (teavitatud asutus(ed), hindamisasutus (CSM RA)) on nõuetekohaselt akrediteeritud või tunnustatud. X X X X 5 KTKde kohaldamata jätmine kooskõlas direktiivi (EL) 2016/797 artikliga 7: 5.1. kehtivus (aeg ja kasutusala); 5.2. projekti puhul kohaldatav ning 5.3. kooskõlas kehtestatud ja kohaldatavate eeskirjadega. X X X X X 6 6.1. Kas nõuete koostamisel kasutatud meetod on eesmärgipärane seoses järgmisega: a) kas kasutati standardiseeritud/aktsepteeritud meetodit ning b) kas meetod on ette nähtud ja sobilik olulisteks nõueteks, mida ta hõlmab? 6.2. Kui kohaldatud meetod on standardiseerimata või hõlmab muid olulisi nõudeid kui need, mille jaoks see on mõeldud, kontrollitakse järgmisi aspekte, et hinnata, kas meetodi puhul on neid piisavalt arvesse võetud ja need on meetodiga piisavalt hõlmatud: a) kohaldatud sõltumatu hindamise ulatus; b) süsteemi määratlemine; c) ohu määratlemine ja liigitamine; d) riski heakskiitmiseks valitud põhimõtted; e) riskihindamine; f) kindlaksmääratud nõuded; g) nõuetele vastavuse tõendamine; h) ohtude haldamine (logi). X X X 7 Nõuete koostamiseks kasutatud meetodiga saadud piisavad tõendid: 7.1. kui nõuete koostamise meetodina on kasutatud määruse (EL) nr 402/2013 I lisas esitatud riskijuhtimismenetlust, kontrollitakse järgmist: a) riskihindamise ühise ohutusmeetodiga ette nähtud taotleja deklaratsioon (määruse (EL) nr 402/2013 artikkel 16) on taotleja poolt allkirjastatud ning kinnitavad seda, et kõik väljaselgitatud ohud ja seonduvad riskid on vastuvõetaval tasemel kontrolli all; b) riskihindamise ühise ohutusmeetodiga ette nähtud ohutuse hindamise aruanne (määruse (EL) nr 402/2013 artikkel 15) toetavad artikli 13 kohaselt taotleja deklaratsiooni kindlaks määratud kohaldamisala kohta ning vähemalt allsüsteemidega seotud olulist ohutusnõuet ja nendevahelist ohutut integreerimist veeremis. 7.2. Kui nõuete koostamise meetodina on kasutatud muud meetodit kui määruse (EL) nr 402/2013 I lisas esitatud riskijuhtimismenetlus, kontrollitakse järgmist: a) kas süsteemi määratlus on täielik ja kooskõlas veeremi konstruktsiooniga? b) kas ohu määratlemine ja liigitamine on järjepidev ja usutav? c) kas kõik riskid on nõuetekohaselt juhitud ja maandatud? d) kas riskijuhtimisel väljaselgitatud nõuded on nõuetekohaselt seotud konkreetse riskiga ja nõude täitmist toetavate tõenditega? e) kas ohtude haldamine on kogu protsessi jooksul olnud struktureeritud ja järjepidev? f) kas sõltumatu hinnangu järeldus on positiivne? X X X 8 EÜ vastavustõendamise deklaratsioonide ja EÜ sertifikaatide (direktiivi (EL) 2016/797 artikkel 15) puhul kontrollitakse järgmist: 8.1. allkirjad; 8.2. kehtivus; 8.3. kohaldamisala; 8.4. veeremi kasutamise tingimused ja muud piirangud, mittevastavused; 8.5. KTKde kohaldamata jätmine (vajaduse korral); 8.6. hõlmatud on kõik kohaldatavad õigusaktid, sh muud raudteevaldkonnaga mitteseotud õigusaktid; 8.7. koostalitluse komponendid (kehtivus, kohaldamisala, kasutustingimused ja muud piirangud): a) EÜ vastavussertifikaadid; b) EÜ kasutuskõlblikkuse sertifikaadid. X X X X 9 Vastavushindamisasutuste aruannete (direktiivi (EL) 2016/797 artikkel 15) puhul kontrollitakse järgmist: 9.1. kooskõla EÜ vastavustõendamise deklaratsioonide ja EÜ sertifikaatidega; 9.2. hõlmatud on kõik kohaldatavad eeskirjad; 9.3. kõrvalekalded ja mittevastavused (vajaduse korral) on välja selgitatud ja need vastavad kohaldamata jätmise taotlustele; 9.4. kasutatavate moodulite kombineerimine on lubatud; 9.5. veeremi kasutamise tingimused ja muud piirangud on nõuetekohaselt välja selgitatud ja kooskõlas loa taotluse tingimustega; 9.6. vastavushindamisasutuste kasutatavad täiendavad tõendid vastavad KTKdes kirjeldatud kohaldatavatele hindamisetappidele (konstruktsiooni läbivaatamine, tüübikatsetus jne). X X X X 10 Kasutusalaga seotud riiklike ohutusasutuste hinnangute kontroll vastavalt artiklile 43. X X X X 11 Algse veeremitüübi loa kehtivus. X X X X 12 Algne veeremitüübi luba kehtib asjaomases kasutusvaldkonnas. X X X 13 Kehtivad veeremi kasutamise tingimused ja muud piirangud. X X X 14 Positiivne arvamus riskihindamise ühise ohutusmeetodiga ette nähtud ohutuse hindamise aruandes (määruse (EL) nr 402/2013 artikkel 15), mis hõlmab nõuete koostamist allsüsteemidega seotud oluliste ohutusnõuete ja allsüsteemidevahelise ohutu integreerimise puhul. X X X 15 Positiivne arvamus riskihindamise ühise ohutusmeetodiga ette nähtud ohutuse hindamise aruandes (määruse (EL) nr 402/2013 artikkel 15), mis hõlmab veeremi üldise ohutustaseme võimalikku muutmist (oluline muudatus). X X 16 Muutused võrreldes lubatud veeremitüübiga on piisavalt kirjeldatud ning vastavad riskihindamise ühise ohutusmeetodiga ette nähtud ohutuse hindamise aruandele (määruse (EL) nr 402/2013 artikkel 15).